René Descartes - Wikipedia, entziklopedia askea.\n2.3Filosofia modernoaren aita\n2.5Idazteko eraren helburua\nErakutsi/ezkutatu Metafisika azpiatal\n3.1Bi substantzien teoria\nDescartes, 1596ko martxoaren 31\nStockholm eta Stockholm City (en) , 1650eko otsailaren 11 (53 urte)\nAdolf Fredrik Church (en)\nFranccine Descartés (en)\nPierre Descartes (en)\nCatherine Descartes (en) (iloba)\ncollège Henri-IV de La Flèche (en)\nJacobus Golius (en)\nGilles-François Boulduc (en)\nRené Fédé (en)\nfilosofoa, matematikaria, musikologoa, fisikaria, astronomoa, musikaren teorikoa, gutun idazlea, mechanical automaton engineer (en) , militarra eta idazlea\nPoitiers eta Stockholm\nLa Géométrie (en)\nThe Description of the Human Body (en)\nPlaton, Aristoteles, Anselmo Canterburykoa, Tomas Akinokoa, Gilen Ockhamgoa, Francisco Suárez eta Marin Mersenne\nRené Descartes, Jan Baptist Weenixen erretratua\nRené Descartes 1596ko martxoaren 31n jaio zen La Haye en Tourainen, Poitierstik gertu. 1967an, izena aldatu zioten herri honi eta Descartes deitu.\nAita Joachim Descartes legegizona izan zen eta ama, berriz, Jeanne Brochard. Renék jaiotzean umezurtz geratu zela uste bazuen ere, Jeanne ama urtebete geroago hil zen, anaia gazteagoa jaiotzean (hau ere hil egin zen).\nAmonak hezi zituen René eta bi anaiak, aita aholkularia baitzen Bretainiako Legebiltzarrean eta denbora luzea eman ohi zuen kanpoan. Beste emazte bat hartu zuenean, Joachim Descartes erabat aldendu zen.\nLehenengo urteetan La Flèchen ikasi zuen. Kultura klasiko sakona eman zion horrek, latina eta greziera ikasiz eta Zizeron, Horazio, Virgilio, Homero, Pindaro edo Platon irakurriz. Era berean, Aristotelesen testu filosofikoak aztertzen zituzten eta Suárez, Fonseca edo Toledo bezalako Jesusen Lagundiko kide batzuenak ere bai. Aristoteles zen garaiko erreferentzia, bai fisikan baita biologian ere. Ikasketa planak Matematikarako sarrera bat egiten zuen eta Astronomia, Musika edo Arkitektura ere ez ziren falta. Eztabaidak garrantzi handia hartzen zuen garaiko metodologian.\nRené Descartes Suediako Kristina erreginarekin\n18 urte zituela, René gaztea Poitierseko unibertsitatera joan zen zuzenbideko ikasketak egitera. Medikuntzan ere aritu zen apur bat eta, 1616rako, batxiler eta lizentziatua zen. Ikasle aparta, irakasleek asko estimatzen zuten eta unibertsitateko laborategiak maiz bisitatzeko aukera izan zuen.\nDescartes ikertzailea[aldatu | aldatu iturburu kodea]\n1619an, Bredan, Isaac Beeckman ezagutu zuen; matematikan oinarritzen zen fisikako teoria garatu nahian zebilen hau eta Descartesen jakin-mina piztu zuen gai horietan.\nBidaia ugari egin zuen, baina ez zuen sekula bere formazioa baztertu. 1620an, Johann Faulhaber ezagutu zuen Ulmen. Kalkuluaren maisuak, Beeckmanek bezala, zientzia eder bat garatzeko aukeran amets egitea bultzatu zuen eta, horrelaxe Eulerren poliedroen teorema aurkitu zuen.\nZer pentsatu asko izan zuen gai hauen inguruan, baina ez zuen ezer argitaratu. Parisen luze egon zen batean, Marin Mersenne edo Guez de Balzac bezalako intelektualekin egon zen eta Libertinoak esaten zieten giroan ere mugitu zen. Ospea hartzen joan zen eta bere etxea bilera leku izan zen ideia eta eztabaida gustuko zutenentzat.\nBadirudi gorabeherak izan zituela bere bizitzan, 1628an, duelu baten hartu baitzuen parte.\nEz dut egiak baino edertasun gehiago duen emakumerik ezagutu- esan zuen.\nHurrengo urtean, Herbehereetara joan zen, han ikasketara bete-betean dedikatzeko asmoz. Bizitza lasaia eta umila izan zuen han, behin baino gehiagotan lekualdatuz, bere egonlekua ezkutuan mantendu nahian eta, Danimarkara edo Frantziarako bidaiak egin bazituen ere, 1649 arte hantxe biziko da.\nHolanda gustuko zuen oso, Frantzian arreta galtzeko aukera gehiago baitzegoen; merkataritzak loratzen zituen hango hiri baketsuak eta burgesek zientziak sustatzen zituzten, 1632an, Amsterdamgo akademia sortu zutelarik. Bitartean, Europa Hogeita Hamar Urteko Gerra latzean zebilen eta ez zen 1648 arte baretuko. Argiaren errefrakzio eta erreflexio legeak enuntziatu zituen eta geometria analitikoa sortu zuen.\n1649ko irailean, Suediako Kristina erreginak deitu zion Stockholmera. Hantxe hil zuen pneumoniak 1650eko otsailaren 11n, 53 urte zituenean.\nOrain gutxi arte horrela uste izan bada ere, gaur egun, zalantza dago heriotzaren arrazoiarekin. 1980an, Eike Pies historialari eta mediku alemaniarrak Johan Van Wullener holandarrari zuzendutako gutun sekretua aurkitu zuen Leidengo Unibertsitatean. Descartes zaindu zuen Gorteko sendagileak idatzia zen eta bere agonia deskribatzen zuen. Sintoma haiek ez zetozen neumoniarenekin bat. Beste patologo batzuekin hitz egin ondoren, Piesek Descartes artsenikoa erabiliz eraila izan zela uste du.\n1676an, hilobitik atera zituzten Descartesen gorpuzkiak. Kobrezko hilkutxa Parisera eraman zuten eta Sainte-Geneviève-du-Monteko elizan ehortzi.\nFrantziako Iraultzaren garaian, berriro lekualdatu zituzten eta Panteoira eraman, Frantziako itzal handiko pertsonak deskantsatzen duten gunera.\n1819an, azken deskantsua izan zuen Saint-Germain-des-Présko elizan eta hantxe dago oraindik.\n1935ean, Descartes izena jarri zioten ilargiko krater bati.\nGaztaroko zenbait apunte kontserbatu bada ere, bere lehen lana Espirituaren zuzendaritzarako arauak izan zela esan dezakegu. 1628an idatzi zuen eta 1701ean argitaratu, bera hil eta gero.\nGero etorri ziren Argia, Munduaren tratatua eta Gizakia. Inprentatik kendu zituen 1633an, Inkisizioak Galileo kondenatu zuela jakitean, eta beranduago argitaratu ziren.\n1637an Arrazoia ondo zuzendu eta zientzietan egia aurkitu ahal izateko Metodoaren diskurtsoa argitaratu zuen. Gero, Dioptrika, Geometria eta Meteoroak saiakerak idatzi zituen eta, hasieran, anonimoa izaten saiatu bazen ere, berehala egin zuten ospetsu.\n1641ean, Meditazio metafisikoak argitaratu ziren eta 1642an berriro egin zuen hori, aurrekoa luzatuz eta osatuz.\n1642koa izan daiteke Egiaren bila, arrazoi naturala erabiliz elkarrizketa (hil ondoren argitaratuko zuten).\n1647an, Filosofiaren printzipioak agertu ziren.\n1648an, Frans Burman, teologiako ikasleari eskaini zion elkarrizketa bat. Ikasleak testu filosofikoari buruzko galdera interesgarriak egin zizkion eta Descartesek emandako erantzunak apuntatu.\n1649an, azken tratatua argitaratu zuten, Arimaren grinak.\nKristina Suediakoarentzako Elkarte Zientifiko baten araudia ere egin zuen, artikulu bakar batek osatzen duelarik: hitza txandaka izango dute, ordena arbitrario eta finkoan.\nDescartesen korrespondentzia ere, asko bere lagun Mersenneri zuzendutakoa, gordeta dugu.\nFilosofia kartesiarrean hasteko, aurrez aipatutako Meditazio Metafisikoaetan oinarritu behar zen, edo baita Metodoaren diskurtsoan ere. Ezertan hasi baino lehen, Descartesek ikerketa independente bat garatzera eraman duen arrazoia agertzen du. Jakintzari balio praktiko handia ematen dio eta bizitzarako ezinbestekoa dela uste du -zuzen ekiteko, nahikoa da zuzen pentsatzea-, baina eskolak frustrazioa eragin dio.\nAntzinako testuen irakurketak espirituaren formazioan laguntzen duela uste du, baina zuhurtziaz irakurri behar direla; matematikaren garrantzia azpimarratzen du, bere aplikazio mekanikoen bidez, gizakiaren lana leunduz, eta zehaztasuna miresten du, behar hainbateko garapena oraindik ez bada ere lortu. Moralista paganoen idatzietan, bertutea lortzeko ikasketa franko dagoela uste du, baina ez dute egiazko bertutea zein den identifikatzen laguntzen. Filosofiak gauza guztiez hitz egiteko baliabideak ematen dituela dio eta gutxiago dakitenek miresten dutela hori; gainontzeko zientziek filosofian aurkitu beharko lituzkete oinarriak, baina jakintsuak ezin dira ados jarri. Eskolaren esperientziak ezjakintasun handia erakutsi dio eta ikerketa ezinbestekoa dela frogatu.\nFilosofia modernoaren aita[aldatu | aldatu iturburu kodea]\nMatematika eta Fisikan ekarpen garrantzitsuak egin bazituen ere, Descartes Filosofia modernoaren aita kontsideratzen dugu. Justifikazioa jasotako egiei uko egiteko erabakian datza, eskolastika eta beste joerak baztertuz. Gainera, Descartesek morala, medikuntza edo mekanika bezalako gaietan argia ikusi ahal izateko, ezaupidea bera ikertu behar dela uste du. Bere jarraitzaileak ere arazo epistemologikoei emandako garrantzia horrekin ados agertzen dira.\nOndoren etorri ziren filosofoek, Pascal, Spinoza, Leibniz, Malebranche, Locke, Hume edo Kant, interes handiz ikertu zituzten Descartesen teoriak, batzuetan alde eta beste batzuetan kontra. Baina ez dugu ahaztu behar filosofo klasikoekin, Platon edo Aristotelesekin, duen lotura. Descartesek zerbait sendoa ezarri nahi du zientzietan. Alde batetik, helburu errealistak markatu eta haiek lortzearren ekin behar dugula uste du, baina, egunerokoan, ingurura egokitzen jakin beharko duela ez du ahazten, eta ikerketarako baldintzak mehatxatzen ditu horrek. Bestalde, bere egoera galdutako ibiltari batekin alderatzen du eta, burutzen ari den ikerketan, norabide zehatz baten beharra ikusten du. Ezinbestekoa izango da metodoa, eta arrazoi ahulek ez dute alborarazi behar.\nMetodoaren arauak[aldatu | aldatu iturburu kodea]\nLogikak baliozko arau asko ditu, baina gehienek ez dute ezertarako balio, arrazonatzeko gaitasuna oinarrizkoa baita eta inork ezin digu hori irakatsi. Metodoaren arauak hurrengoak dira:\nEbidentzia: ezer ez da egiatzat hartuko, ez badago ebidentziarik. Kezkarik ez dagoenean, onartu behar da, ez bestela.\nAnalisia: zailtasunak zatitu, konpontzeko aukera izateko.\nSintesia: ordena ezarri behar da gure pentsamenduetan, eta gai errazenak ebaztean oinarritu. Horrela, arazo zailenak eskura jartzen joango gara.\nKontrola: berrikuspen orokorrak egin behar dira, ezer ez dugula ahaztu garbi izateko.\nDescartesek metodo hori erabiliko du Jaungoikoa eta arimaren existentzia frogatzeko, baina hori arazo handia izango da.\nIdazteko eraren helburua[aldatu | aldatu iturburu kodea]\nIdazkera kartesiarrak asmakizunaren antza du; klabe ugari ematen digu eta bere obra ulertu nahi bada, irakurleak parte aktiboa izan behar du. Zenbaitetan, gauzak ez dira testuan ordena naturalean agertzen; adibidez, Descartesek arau bat hartzeko komenientzia esplikatu aurretik metodoa esplikatzen duenean. Ez du sekula argitzen zergatik aukeratu zuen bere metodoa, baina bai esaten du hobea dela edozein metodo hartzea metodorik gabe aritzea baino.\nKezka metodikoa[aldatu | aldatu iturburu kodea]\nDescartes kezkaren filosofoa da, ikerketan, arrazoiak kezka planteatzen duen gauza oro ukatu behar baita. Horrela ezarri zituen kezkaren 3 mailak:\nPertzepzioak egin ohi dituen akatsak. Hainbat pertzepzio sentsorial kuestionatzen du, urrutiko objektuak edo baldintza txarretan gertatzen direnak...\nEsna edo lotan egoteko uneak konparatzen ditu eta bereiziko dituen irizpide zehatzik ez dagoela azpimarratu; kezka orokorra ezartzen da pertzepzio enpirikoetan, agian, loari esleitu dakizkiokeenak.\nAgian, bada ente goren bat, jeinu gaizto eta ahalguztiduna, gure sineskerak manipulatzeko gai dena. Jeinu gaizto hori metafora bat besterik ez da: eta intelektualki akastunak bagara? egiaren jabe garela uste dugunean ere, okerrean egon gaitezke, intelektuaren akats hori medio. Bere argudio eszeptiko ospetsuena da hau eta kontrako ausaren hipotesia ere luzatzen du, errore orokor batera bultzatuz.\nArgudio eszeptiko hauen helburua ez da eguneroko bizitzan arrisku sentsazioa sorraraztea. Posibilitate abstraktuak dira, laborategian eginiko ikerketaren moduan.\nDescartesek Platon eta Aristoteles ikusten ditu jakintzaren oinarrien existentzian ikertzen. Ez du espresatzen, baina bi filosofoek galderari erantzungo dion argumentazio bakarra dialektika edo kontrobertsia dela uste dute.\nHorrelako zerbait ikus dezakegu lehen arau metodikoan: ideiak ebidentzia izango dira, kezkarik ez badago. Baina, egia esan, ebidentzia handienetan ere, beti ager daiteke kezka; agian, ideia ebidenteenak ere, faltsuak dira.\nBestalde, Descartesek 3 arrazoi onartzen ditu kezka handiena planteatzeko: jeinu gaiztoa, zorigaiztoko ausa eta kontrako kausalitate naturala. Agian, Descartesen helburua ez da Jaungoikoaren existentzia frogatzea; agian, antagonistari dialektikoki irabazi nahi dio kontrobertsian. Jaungoikoaren existentzia onartzeko arrazoiak kezka erradikalak planteatzeko baino sendoagoak dira. Maisuak bere helburua lortuko balu, kezkak fundamenturik gabe geratuko lirateke eta ikertzaileak proposizio balidoak izango lituzke, ezbairik gabekoak...\nDescartesek beste ebidentzia bat ere defendatzen du: askatasuna. Bera libre dago eta bere askatasuna praktikan jar dezake; ikerketa boluntarioa da eta askea. Ezagutzen multzoa arbolarekin alderatzen du eta sustraiak metafisikoak dira, zurtoina fisika eta adar garrantzitsuenak arte martzialak -garrantzi handikoak, gizakiaren lana gutxitzen lagunduko dutelako-, medikuntza eta morala.\nMetafisika ezinbestekoa da, baina zuhaitzaren fruituak ez dira sustraietatik hartzen, adarretatik baizik.\nBi substantzien teoria[aldatu | aldatu iturburu kodea]\nSubstantzia existitzeko gaitasun propioa duena da. Cogiton oinarritzen da (pentsamendua) eta substantzia pentsakorra dela esaten du, inork ezin baitu existentzia ukatu (uko egitea ere pentsamendua izango litzateke); gorputzak bai uzten du kezkarako aukera. Hala ere, arrazoitzeko era hau susmagarria da, cogito bera ere eztabaidagarria izan baitaiteke; kezka hau ikerketa onartua izan den kezkaren arrazoi erradikalenak atzera botatakoan gaindituko litzateke. Hori gutxi balitz, arrazoi hauek dira ideia elementalenak eztabaidagarri egiten dituztenak eta ideia sinple hauek, hedadura, irudia eta horrelakoak dira.\nDena den, bi substantzien teoriak mundu dualista bat erakusten digu. Errealitate batetik bestera joan ahal izateko, gorputzetik arimara (zentzumenen pertzepzioa) edo alderantziz (borondatezko mugimendua), Descartesen ustez, gurin pineala dugu zerebroan eta hortxe elkartzen dira bi substantziak. Descartesek ez zuen sekula baieztapen hori frogatu.\nGainera, bi substantzia mota daude: infinitua eta finitua. Infinitua Jaungoikoa da, izaki perfektua edo infinitua (Descartesentzat gauza bera da). Ohikoa da Descartesek Jaungoikoa egia bermatzeko sartu zuela bere metafisikan pentsatzea, baina horrek zirkuluaren arazora garamatza.\nZirkuluaren arazoa[aldatu | aldatu iturburu kodea]\nNola jakin Jaungoikoa existitzen den ala ez? Ateoarentzat, testu sakratuak alferrikakoak dira eta, ebidentziaz ere kezka duenarentzat, alegatu ebidenteena ere ez litzateke nahikoa izango. Bi oinarrizko erantzun daude: edo ez dakigu edo proba dialektiko bat da.\nDescartes ez zen Jaungoikoaren existentzia frogatzen saiatu eta kezkaren oinarriari egin zion so. Nola?\nJeinuaren hipotesiarekin bat etorri ezinean dagoen argudio bat hipotesia eszeptikoak baino sendoagoa da.\nEz argudioak, ezta kontrako alegatuarekin bateraezina eta nagusia kontsideratu duen iritziak, ez dute zirkulartasuna merezi.\nJeinuaren hipotesiaren errefusapena zirkularra izateko, errefusatzeko erabilitako argudioan, eszeptikoak zera erabili ahal izan beharko luke: Agian, jeinuak berak iradoki dio alegatua Descartesi. Jeinua existitzen ez deneko froga gainditu nahi duen kezka horren aurrean eroriko litzateke, baina metodo kartesiarrean, hau ezinezkoa da, eszeptikoak errefusatu ahal izan daitekeen ideia batean oinarritu behar baitu eta kezka sortzeko arrazoiak baititugu.\nEszeptikoak proposatutako kezka eta ikertzen ari garena unibertsala da, baina bi galdera planteatzen ditu:\nKezka orokorra, ideia ebindenteei ere eragiten diena, baina unibertsala ez dena, plantea ote daiteke?\nGure porrota seinalatzeaz aparte, kezka unibertsala baztertzeko arrazoirik ba al dago?\nCompendium musicae (1618ko abenduaren 31)\nTraité d'escrime: 1613 inguruan idatzitakoa eta Adrien Bailletek aipatutakoa. Eskuizkribu bakarra izango zen ziurrenik eta galduta dago.\nRègles pour la direction de l'esprit, latineraz, bukatu gabekoa, 1628 ingurukoa.\nTraité du monde et de la lumière, 1632-1633\nExplication des engins par l'aide desquels on peut avec une petite force lever un fardeau fort pesant (1637)\nLe Discours de la méthode pour bien conduire sa raison et chercher la vérité dans les sciences (1637)\nRecherche de la vérité par les lumières naturelles, bukatu gabe, publié pour la première fois dans les Opuscula posthuma, 1701\nArregi, X. 2004: Descartes, Donostia, Jakin. ISBN 84-95234-22-X\nJimenez, J. eta Olariaga, A. 2009: Modernitatearen auziaz, Donostia, Jakin. ISBN 978-84-95234-40-7\nWikiesanetan badira aipuak, gai hau dutenak: René Descartes\nWikimedia Commonsen badira fitxategi gehiago, gai hau dutenak: René Descartes\nAipu famatuak: Rene Descartes\nTabakalera ID: 110782\nGutenberg proiektua: 44\nAro Berriko filosofoak\nOrriaren azken aldaketa: 4 apirila 2022, 12:22.


Nafar Parlamentuak domina eman dio Euskaltzaindiari, 100 urteko lana sarituz | Euskal Herria | Naiz\nNafar Parlamentuak domina eman dio Euskaltzaindiari, 100 urteko lana sarituz\nEuskaltzaindiak nafar Parlamentuaren domina jaso du, 100 urtetako lana eta euskararen irakaspena sarituz. Orreaga Fundazioak ere, Mariscal Pedro de Navarra saria emango dio, bihar, Iruñeko Gaztelu plazan.\nEuskaltzaindiak nafar Parlamentuaren domina jaso du. (@plazaberri)\nNafar Parlamentuko lehendakari den Unai Hualdek domina eman dio Euskaltzaindiari. Euskararen inguruan ezer aurrera ateratzea «oso zaila» dela azpimarratuta, balioan jarri du Hualdek «alderdien interesak alboratzea» sari hau ematerako unean.\nEuskara «Nafarroaren altxorra» dela azpimarratu du Ganbarako lehendakariak eta «bizirik dagoela» nabarmendu nahi izan du. Hau «euskal hiztunen lanari esker» dela aderazi du eta «oztopo ugariri» aurre egin behar izan zaiola. Zentzu horretan kokatu du Euskaltzaindiari emandako saria. Era berean, 100 urteko historia ere ekarri nahi izan du gogora.\nHizkuntza arloan etorkizunean eman daitezkeen akordioen «aurrekari» izatea desio duela aipatu du Hualdek.\nAlderdietako ordezkariek irakurritako agirian, halaber, «Euskaltzaindiak urte guzti hauetan gainditu behar izan dituen oztopoak» ere nabarmendu dituzte. Bere lana euskara batuaren promozioan «erabakiorra» izan dela adierazi eta horrek «alfabetatzean, kulturaren sustapenean, hedabideetan edo hezkuntzan» izan duen eragina ere lehen lerrora ekarri dute.\nEuskaltzaindiaren lehendakari den Andres Urrutiak «une gogoangarria» dela adierazi du eta dominak Euskaltzaindiaren lana «berretsi» egiten duela baieztatu. Denbora luze honetan erakundea «heldutasunera» eraman duten pertsona guztiak ekarri nahi izan ditu gogora, Arturo Kanpion edo Patxi Ondarra, besteak beste, 70 nafarren artean.\nBanatu beharrean, euskara «elkarbanatzeko kultura zeinu» izan beharko litzatekeela adierazi du. «Guztion ondarean da, ezin du alderdi politiko batek edo ideologia batek erabilia izan», gehitu du. Horregatik, euskara herritarren artean «zabaldu eta garatzeko» deia egin du.\nMariscal Pedro de Navarra saria\nOrreaga Fundazioak Mariscal Pedro de Navarra saria emango dio Euskaltzaindiari, bere mendeurrenean. «Ehun urtez euskal kulturaren alde egindako lana» aitortu nahi dio horrela Akademiari. Euskaltzaindiak jakinarazi duenez, Iruñeko Gaztelu plazako kioskoan jasoko du golardoa, asteartean, abenduaren 3an, Nafarroaren Egunarekin eta Euskararen Nazioarteko Egunarekin bat eginez.\nOrreaga Fundazioak orain dela 20 urte ezarri zuen Mariscal Pedro de Navarra saria, eta, joan den urtean, esate baterako, Eusko Ikaskuntzari egokitu zitzaion.


Hiria GUZTIAK __CADIZ__ MEDINA SIDONIA __CACERES__ CACERES CASAR DE CACERES __BADAJOZ__ ALMENDRAL BADAJOZ FUENTE DEL MAESTRE GÉVORA LA ALBUERA LA CODOSERA NOVELDA DEL GUADIANA OLIVENZA TALAVERA LA REAL VALDEBÓTOA VILLAR DEL REY\nGUZTIAK __CADIZ__ MEDINA SIDONIA __CACERES__ CACERES CASAR DE CACERES __BADAJOZ__ ALMENDRAL BADAJOZ FUENTE DEL MAESTRE GÉVORA LA ALBUERA LA CODOSERA NOVELDA DEL GUADIANA OLIVENZA TALAVERA LA REAL VALDEBÓTOA VILLAR DEL REY\netxea - La Codosera\npisu - Badajoz (Cerro Gordo)\nduplex-a atico-a - Badajoz (Casco Antiguo)\nMerkataritza-lokala - Badajoz (Valdepasillas)\npisu - Badajoz (Valdepasillas) , Eraikitako azalera 55m2, 3 Gelak, 1 bainugelak.\npisu - Caceres (MEJOSTILLA) , Eraikitako azalera 100m2, 3 Gelak, 1 bainugelak.\npisu - Badajoz (Pardaleras) , Eraikitako azalera 87m2, 3 Gelak, 1 bainugelak, Kanpoko guztia.\netxea - Badajoz (Gurugú) , Eraikitako azalera 79m2, 88m2, 50m2, 3 Gelak, 1 bainugelak.\npisu - Caceres (PINILLA) , Eraikitako azalera 70m2, 3 Gelak, 1 bainugelak.\nBulegoa - Badajoz (Casco Antiguo) , Eraikitako azalera 80m2, 1 bainugelak.


Publikatuta: 2020/01/28 10:17 (UTC+1) Azken eguneratzea: 2020/01/28 10:35 (UTC+1)\nErtzaintzako agenteek, Arrigorriagako Udaltzaingoaren laguntzarekin, lau gizon (25, 26, 28 eta 36 urtekoak) atxilotu zituzten larunbat gauean, Ugaon (Bizkaia) gizon bat suzko arma batekin eta labanekin mehatxatzeagatik.\nLarunbatean, 21:00ak aldera, pertsona batek Ugaotik zihoan Ertzaintzaren patruila bat geldiarazi zuen, eta lau gaztek suzko arma batekin eta labanekin mehatxatu zutela jakinarazi zion.\n21:50 aldera, abisua eman zuen pertsonak Ertzaintzari deitu zion, gertakari horietan inplikatutako pertsona bat Ugaoko hilerriaren inguruan atxikita zuela adierazteko. Hilerrira joan ziren agenteek hainbat pertsona aurkitu zituzten gazte bat atxikitzen, eta atxilotu egin zuten aipatutako delitua egotzita.\n23:30ean, Arrigorriagako Udaltzaingoaren patruila batek Ertzaintzari jakinarazi zion mehatxuekin lotuta egon zitezkeen hiru gizonekin zegoela herriko taberna batean. Bertara joan ziren agenteek identifikatu egin zituzten, eta emandako deskribapenarekin bat zetozela egiaztatu ondoren, atxilotu egin zituzten.\nOndoren, igande goizeko 05:45 aldera, Arrigorriagako tabernako arduradunak Ertzaintzari deitu zion, gizonezkoen bainugelako zakarrontzi batean arma labur bat, bi telefono mugikor eta gerriko poltsa bat aurkitu zituelako. Arma erasotzaileek gizona mehatxatzeko erabili zutena izan liteke.\nAstelehen arratsaldean utzi zituzten guztiak epailearen esku.


Gizonezko bat atxilotu dute Getxon, bikotekideari erasotzea egotzita | Gizartea | Berria\nIndarkeria matxista salatzeko protesta bat, Bilbon Luis Jauregialtzo / Foku\nIndarkeria matxista delitu bat leporatuta atxilotu dute, Getxon (Bizkaia), 38 urteko gizonezko bat; epailearen esku geratuko da gaur. Getxoko Udalak ohar batean jakinarazi duenez, goizaldean dei bat jaso du Udaltzaingoak, ohartaraziz gizon bat bere bikotekide den emakumeari erasotzen ari zitzaiola. Urdulizko ospitalean artatu dute 30 urteko emakumezkoa, eta, alta eman ondoren, salaketa jarri du polizi etxean. Erasoa gaitzetsi du Keltse Eiguren Getxoko Berdintasun zinegotziak, esanez indarkeria sexista oro "giza eskubideen urraketa larria" dela.\nGasteizen ere beste eraso bat izan da gauerdian: 26 urteko gizon bat atzeman dute bikotekideari "masaileko gogor bat" ematea leporatuta. Lekuko batzuek abisatu diete udaltzainei, gizon batek andrazko bati eraso egin diola kalean. Bertaratu direnean, ordea, gizonezkoak zein emakumezkoak gezurtatu egin dute erasoa. Lekukoen testigantzei esker eta andreak aurpegian zituen markak ikusita, atxilotu egin dute gizonezkoa; halere, bikotekideak ez du salaketarik jarri nahi izan. Atxilotua epailearen aurrera eraman dute gaur goizean.\nGizonezko bat atxilotu dute Donostian, Zurriolako aldageletan emakumeei begira zegoelakoan


David Foster Wallaceren ipuin bat: "Suizidioa opari-antzeko" — Eibar.ORG | Eibarko peoria\nHemen zaude: Hasiera / Blogak / Volgako Batelariak / David Foster Wallaceren ipuin bat: "Suizidioa opari-antzeko"\nDavid Foster Wallaceren ipuin bat: "Suizidioa opari-antzeko"\nDavid Foster Wallace, Ibon Egaña, Uxue Apaolaza 2008/11/06 11:15\nDavid Foster Wallace (Ithaca, 1962-Claremont, 2008) bere belaunaldiko idazle estatubatuar interesgarrienetako bat dugu. Volgako Batelariak-en haren ipuin bat euskaratzea eta argitaratzea erabaki dugu; itzulpena Ibon Egañak egin du, eta Uxue Apaolazak sarrera-testua.\n“David Foster Wallacek bere burua urkatu zuen ostiralez bere etxean”. Horrela hasten du Bobpop-ek idazlearen heriotzari buruzko post-a bere blogean. Eta ostiralean dio igandera arte ez genuelako gertatuaren berririk izan, “sinpleki bere belaunaldiko autore iparamerikar onena hil zen, eta inoiz huts egiten ez zuen autore bakanetako bat”, Peio H Riañok idatzi bezala.\nDFW, marka bihurturik, batez ere bere burua hil duenetik; inoiz baino gehiago idatzi da ziurrenik berari buruz erabakia hartu zuenetik, Espainian (eta gurean) inoiz baino irakurle gehiago irabaziko du idazle hilak. “Berak gizarte zatikatu honetako bakardade modu asko analizatzen ditu, non ez dagoen defentsarik indibiduoarentzat. Defendatzeko ezintasuna izan zen, indibiduoaren ahuldadea, orain iruzkin autobiografikotzat azaltzen dena”, Javier Calvok, gaztelaniara bere liburuak itzuli dituen idazleak, zihoenez.\nLa broma infinita nobelak egin zuen ezagun batez ere, saiakerak ere baditu, Algo supuestamente divertido que nunca volveré a hacer, kruzeroa egin eta hari buruz idatzi zituenekin, edo Hablemos de langostas.\nEta ipuinak; “Foster Wallace, nobelagile melvildarra izateaz gain, estatubatuar narratiba berriko ipuingile aktibo onena zen. Bere ekarpena kalkulaezina izan zen tradizio bat agortzea hartu baitzuen helburu eta beharbada bat asmatzea, berarekin hasi eta amaituko dena (…) Foster Wallace-k bere narrazio motzekin tradizio oso bat desafiatu nahi izan zuen eta jakintza sakonetik baizik ezin izan zuen egin”, dio Alvy Singer-ek.\nIpuin liburuak: La niña del pelo raro, onena beharbada, Entrevistas breves con hombres repulsivos eta Extinción.\nRiañok azpimarratzen du bere idatzietan “egunerokoaren behaketa xehatuaren groteskoa, komikotasun desbordantea, satira gupidagabea eta umore beltza”. “Egia da ordura arte txanponaren beste aldea kontatuko zigun norbaiten gabezia sumatzen zela. Iparramerikako bizimodu zoragarriaren ongizate guztia (eta europarra hedaduraz) putzu erraldoi nazkagarri eta kirasduna zen, zaborra, non berak inork baino hobeto miatu zuen”.\nBesteen hitzak lapurtuz jarraitzeko, Eduardo Lago-renak: “Bere estruktura narratiboak gure aroaren sentsibilitatearen ondorio zuzena dira; aurreko belaunaldien kode estetikoak leherraraziz, bere prosa tentakularrak bizi dugun paradigma kulturalaren sistemak mimetizatzen ditu; komunikazioen bertigoa, informazio gehiegizkoa, finantza korporazio handien eragina, pop kulturaren ikonoak, entretenimenduaren industria, zinea, kirola eta musika, terrorismoaren mehatxu nonahikoa” (…). “Experimentalismoan txapelduna, garbi izan zuen ezin zuela hutsean eginiko artifiziozko jokoan geratu “ eta David Foster Wallace beraren hitzekin jarraitzen du: “Esentziala emozioa da. Idazketak bizirik behar du, eta nola azaldu ez dakidan arren, oso gauza sinplea da: greziarren garaitik, literatura onak sabelaren ahoan korapiloa sentiarazten dizu. Gainerakoak ez du ezertarako balio”.\nIthacan jaio zen, New Nork, 1962an eta 2008an hil du bere burua, irailaren 12an Claremont-en, California. Eta batzuei oraindik ez zaigu sabeleko ahoan egin zitzaigun korapiloa askatu.\nGure hitzik gehiago erantsi gabe, bere ipuin bat jarriko dugu, Ibon Egañak euskarara itzulia.\nBazen behin ama bat oso, arras gaizki pasatzen zuena emozionalki, barrutik.\nBerak gogoratzen zuenaren arabera, beti pasa izan zuen gaizki, baita umetan ere. Haurtzaroko xehetasun gutxi gogoratzen zuen zehazki, baina gogoratzen zuen bere buruarekiko gorrotoa, izua eta desesperazioa sentitu izana, betidanik berekin egonak ziruditenak.\nIkuspegi objektibo batetik, ez litzateke burugabea esatea amagai hark zabor psikiko asko irentsi zuela haurra zela eta zabor horren zati bat bere gurasoek egindako sexu-gehiegikeria gisa deskriba zitekeela. Hala ere, hori guztia, egia izanagatik, ez zen arazoa.\nArazoa zen, bere oroitzapenak ziotenaren arabera, amagai hark bere burua gorroto zuela. Bizitzako egoera guztiak izuz hartzen zituen, edozein aukera edo egokiera azterketa garrantzitsu eta izugarriak balira bezala, eta aurretiaz prestatzeko bera ergel edo alferregia izan balitz bezala. Zigor izugarriren bat saihesteko, azterketa haietan guztietan nota altuena atera behar balu bezala sentitzen zen. Denak izutzen zuen, eta besteek hori igarri ahal izateak izutzen zuen.\nAmagaiak ondo zekien, adin goiztiarretik jakin ere, presio etengabe eta izugarri hura bere barnetik zetorkiola. Errua ez zela berea baizik. Horrek bere burua gehiago gorrotarazten zion. Bere buruagandik perfekzio erabatekoa espero zuen, eta lortzen ez zuenero etsipen sakon eta jasanezinak hartzen zuen, bera ispilu merke bat bailitzan puskatzeko mehatxu egiten ziona. Amagaiak espektatiba garai haiek etorkizuneko bere bizitzaren arlo guztietan proiektatzen zituen, batik bat besteen onirizte edo gaitzespena jokoan zegoen haietan. Arrazoi hori medio, haurtzaro eta nerabezaroan zehar, denek hartzen zuten neska distiratsu, aparta, erakargarri, lagunkoi eta miresgarritzat; laudatu eta onetsi egiten zuten. Bazirudien bere kideek inbidia zietela bere energiari, bere dinamismoari, bere itxurari, bere inteligentziari, bere prestutasunari eta besteen behar eta sentimenduei jartzen zien arretari; lagun min gutxi zuen. Nerabezaroan zehar, autoritateek, hala nola, irakasleek, ugazabek, militar buruek, apaizek eta unibertsitate-ikasleen elkarteetako aholkulariek aipatu zuten neskatoak “[bere buruaren] espektatiba oso altuak [z]ituela” eta nahiz eta maiz komentario haiek ardura- eta gaitzespen-asmo abegikor batetik jalgiak ziren, ia beti antzeman zitezkeen beroietan onespen ukitu arin baina ukaezin bat -autoritateak epai objektibo eta inpartziala eman zuela, eta bere onespena eman zuela-, eta edozelan ere amagaia (orduan) onartua sentitzen zela. Kontuan hartua sentitzen zen: bere irizpideak baziren jasoak. Halako harrotasun zital bat sentitzen zuen, bere buruarekiko erakusten zuen errukigabeziak eraginda.\nHelduarora iritsi zenean, dagoeneko egoki zen esatea amagaia barrutik oso-oso gaizki ari zela pasatzen.\nAma bihurtu zenean, gauzak areago gogortu ziren. Amak haurrarekiko zituen espektatibak orobat jasoak ziren, bete ezinak. Eta haurrak zerbait lortzen ez zuen aldiro, amaren joera naturala zen hura gorrotatzea. Beste hitzetan, berak (mutikoak) amak ustez zuen gauza bakarra, irizpide jasoak, ezbaian jartzeko mehatxu egiten zuenean, bere kabutan, amak bere buruari zion gorrotoak kanporantz proiektatzeko joera hartzen zuen, eta haurrarenganantz. Joera hari gehitzen zitzaion amaren gogoan ez zegoela banaketa ñimiño eta zehaztugabe bat besterik bere nortasunaren eta haurrarenaren artean. Haurrak hein batean amaren beraren isla zirudien, irudiak murrizten eta itsuski distortsionatzen zituen ispilu batean. Beraz, haurra heziera txarrekoa, handinahia, zabarra, kaskagogorra, berekoia, krudela, ez-esanekoa, alferra, ergela, burugogorra edo infantila zen aldiro, amaren joera sakon eta naturalena zen hura gorrotatzea.\nBaina ezin zuen gorrotatu. Ama on batek ezin du bere haurra gorrotatu, epaitu, hartaz abusatu edo hari ezelako minik opa. Amak bazekien. Eta bere buruarekin ama gisa zerabiltzan irizpideak, espero zitekeen bezala, oso jasoak ziren. Eta arrazoi horregatik berak “hanka sartzen”, “zakar hitz egiten”, “pazientzia galtzen” edo haurrarekiko gorrotoa (laburra izanagatik) adierazten (nahiz mentalki soilik) zuen aldiro, ama berehala hondoratzen zen bere buruarekiko kontu-eskeen eta desesperazioaren amildegian, zeina jasanezina egiten zitzaion. Hala, ama gerran sartu zen. Bere espektatibak errotiko gatazkan zeuden. Gatazka bat non bere bizitza xakean zegoela sentitzen baitzuen: haurrarekiko sentitzen zuen asegabetasun instintiboa garaitu ezinak bide egingo zion bere baitan, bazekien, bere buruari ezarriko zion zigor izugarri eta suntsitzaileari. Arrakasta izateko erabakimena zuen, etsi-etsian hura lortzekoa, bere buruari ama gisa ezarriak zizkion espektatibak betetzekoa, horren prezioa zein zen arduratu barik.\nIkuspegi objektibo batetik, bere burua kontrolatzeko ahaleginetan amak arrakasta itzela lortu zuen. Haurrarekiko kanpo-jokaeran amak xamurtasun nekaezina erakutsi zuen, konpasiotsua, ulerkorra, maitakorra, gartsua, inkondizionala izan zen, itxuraz, epaitzeko, gaitzesteko edo bere maitasunaren ezein forma ukatzeko gaitasunik gabekoa. Zenbat eta doilorragoa izan bere haurra, are xamurtasun handiagoa eskatzen zion bere buruari amak. Bere jarrera apartekoa zen, ama bikainak nolakoa behar duen zehazten duen edozein irizpideren arabera.\nTrukean, haurrak, hazten zihoan heinean, bere ama maiteago izan zuen mundu honetan den beste guztia baino. Bere buruaz egiazki hitz egiteko aukerarik izan balu, haurrak esango zukeen izaki makur eta gorrotagarritzat zuela bere burua, zeinari, merezi gabeko zorte-kolpe bati esker, munduko ama onena egokitu baitzitzaion, amultsuena, jasankorrena eta ederrena.\nBaina barrutik, haurra hazten zihoan heinean, amak bere buruarekiko gorrotoz eta etsipenez beterik jarraitzen zuen. Ziurrenik, esaten zion bere buruari, haurra gezurretan, iruzurrean eta auzategiko maskotak izutzen ibiltzea bere amaren errua zen. Ziurrenik berak ama bezala zituen akats grotesko eta patetikoak bistaratu besterik ez zuen egiten haurrak, mundu guztiak ikus zitzan. Hortaz, haurrak bere ikasgelako UNICEFentzako dirua lapurtu zuenean edo katu bat isatsetik heldu eta auzoaren adreiluzko etxeko ertz zorrotzaren aurka behin berriro kolpatu zuenean, amak beretzat jo zituen haurraren akats zabarrak; haurraren malkoak eta bere buruari egiten zizkion aurpegiratzeak eskuzabaltasun eta maitasun baldintzagabeko batez konpentsatu zituen, zeinak eragin baitzuen haurrak bere ama aterpe bakartzat hartzea, espektatiba ezinezkoz, epai zurrunez eta zabor psikikoz azkenik gabe betetako mundu batean. Bera hazten zihoan heinean (mutikoa), amak bere inperfekzio guztiak onartu zituen, bere barnean gorde zituen eta horrela absolbitu, erredimitu eta erregeneratu zuen, kezkatu gabe bere buruarekiko gorroto-funtsa handitzeko arriskuaz.\nEta halaxe izan zen bere haurraren haurtzaro eta nerabezaro guztian zehar, halako moldez non haurra askotariko lizentzia eta baimenak eskatzeko nagusi izan zenean, ama bere barruan gorrotoz gainezka sentitu baitzen: gorrotoa bere buruari, bere haur akastun eta zorigaitzekoari eta epai zorrotzen eta espektatiba ezinezkoen mundu bati. Halatan semea izan zen -haur guztiak bezala, amagandik soilik itxaron daitekeen maitasun perfektu hori itzultzeko irrikaz- guztia adierazi zuena amaren ordez.\n Bere gurasoek, bide batez, inoiz ez zuten jo eta ez ziren inolako diziplinarik ezartzen ahalegindu, ezta hura presionatzen ere.\n Bere gurasoak baliabide gutxiko jendea izan ziren, fisikoki inperfektuak eta ez azkarregiak, eta neskatoa bere buruarekin haserretzen zen ezaugarri haiek antzemateko gai zelako.\n Sasoi hartan ez ziren erabiltzen positiboa izan, psikologikoki erlaxatu bezalako esapideak (ez, bidenabar, zabor psikikoa ere, ezta gurasoengandiko sexu abusuak eta ikuspegi objektibo ere)\nIzan ere, ama izateko gutxi falta zuen neska hari, hain diziplina gutxi ezartzeko gurasoek ematen zioten azalpena hauxe zen: bazirudiela alabak bere burua zigortzen zuela gupidarik gabe edozein hutsegite edo transgresio txikirengatik, halako moldez non hari inongo diziplinarik ezartzea, komatxo artean, “nolabait zakur bati ostikoka aritzearen parekoa” zatekeen.\nIpuin hau Elkarrizketa laburrak gizon higuingarriekin liburuan argitaratu zen (Brief Interviews with Hideous Men, Little, Brown & Company, 1999). Gaztelaniaz Entrevistas breves con hombres repulsivos bezala argitaratu zen (Mondadori, 2001) eta frantsesez Brefs entretiens avec des hommes hideux bezala (Au Diable Vauvert, 2005).\nDavid Foster Wallaceren beste ipuin bat irakurri nahi baduzu, klikatu hemen. Edo, jakina, liburutegietara edo liburu-dendetara jo...


Asteartea, 27 Ekaina 2017 12:17\nHaurren sozializaziorako eta nortasunaren heziketarako funtsezkoak dira hezkuntza praktika egokiak eta eremu familiarrean haurrenganako tratu onak garatzea.\nHaurrenganako tratu onek hauen garapenean eta ongizatean eragin positiboa dute. Horretarako, familiak errespetuan, heziketan, afektuan eta beharrizanetan nolabaiteko arreta jarri behar dute. Haurrenganako tratu onak familia esparruan hasten dira normalean. Hala eta guztiz ere, gaur egun, hezitzaileek eta zaintzaileek, gehienbat aitona-amonek, garrantzia handia hartu dute haurren heziketa eta garapen psiko-sozialean.\nHaurrekiko tratu ona izatea poza, haurrarekin konpartitzeko denbora eta espazioa izatea da, hauen garapena eta hazkuntza gertu ikusiz. Hau guztia eskaintzen zaion haurra zoriontsua da, entzuten eta aintzakotzat hartzen dutela sentiaraziko baitu. Honen ondorioz, bere sentimenduak eta kezkak komunikatuko ditu eta ingurukoengan konfiantza izango du.\nTRATU ONAK FAMILIAN\nEuropako Parlamentuak gaur egungo gizartean gurasoek izan behar duten rolari buruzko gomendio batzuk garatu zituen. Gomendio hauetan, gizarteko alderdi sozial guztiek ekintza integratu eta koordinatuak egiteko beharra adierazten du, bizikidetza familiarraren kalitatea hobetzeko eta haurrekiko tratu ona bermatzeko.\nAfektuaz eta laguntzaz hornitu.\nHaurrekin interakzionatzeko denbora eskaini.\nBeraien adinaren araberako jarrera eta eboluzio-ezaugarriak ulertu.\nSeme-alabekin komunikatzea; entzun, ikuspuntu desberdinak errespetatu eta erabaki familiarrak hartzerako garaian parte hartzea bultzatu.\nHaurren jarrera egokia bultzatzeko arau eta limite zehatzakezarri.Euren jarrera desegokiei erantzun ona eman, ondorioak azalduz eta azalpen koherenteak emanez, betiere, gehiegizko zigorrak edo zigor bortitzak ezarri gabe.\n1. Afektuaz eta laguntzaz hornitu.\nNorbanakoa bere bizitzako edozein garapen etapatan maitatua, onartua eta errespetatua sentitzen denean, bere portaera positiboagoa eta kooperatiboagoa izan ohi da. Honek guztiak pertsonari enpatizatzen, ulertzen, komunikatzen, besteekin kooperatzen eta bizikidetza familiar eta sozialeko arauak errespetatzen errazten dizkio.\nKomenigarria litzateke haurrekin erlazionatzeko garaian, jarrera atsegina eta maitekorrarekin batera tinko eta sendoa izatea, heziketa eta bizikidetza familiarra betearazteko. Ahaztu gabe, gurasoek haurrei laguntza transmititzeko hurbiltasuna, konfiantza eta intimitatea gakoak direlarik.\n2. Haurrekin interakzionatzeko denbora eskaini.\nGizakiaren garapenaren inguruan eginiko ikerketetan, haurrek euren gurasoekin atentzioa, afektua eta onarpena behar dutela azaltzen dute. Horretarako, haurrekin egoteari, jolasteari, laztantzeari, hitz egiteari, sentimenduak adierazteari, ekintza bateratuak egiteari… denbora eskaini behar zaie.\nElkarbizitzako momentuak erakargarriagoak izaten dira interesak, pozak, onarpena, enpatia eta umorea elkarbanatzen direnean. Horrek loturaafektiboak, intimitatekoak eta konplizitatezkoak garatzen eta mantentzen laguntzen dute, haurren zein gurasoen garapen pertsonalerako garrantzitsuak direnak.\nHaurrekin lasaitasunez interakzionatzeko garrantzitsua da aurretik planifikatzea. Nahiz eta denbora gutxi izan interakzio hori gauzatzeko, haurrekin egote hutsean denbora gehiago igarotzea baino eraginkorragoa da.Interakzio hori ematen den denboran, gurasoek haurrekin etxeko lanak egin ditzakete, hala nola, etxea garbitu, janaria prestatu, haurren eskolako lanak egin, edo baita aisialdiko hainbat ekintza ere, jolastu, haurren gustuko gauzetan parte hartu, etab.\n3. Beraien adinaren araberako jarrera eta eboluzio-ezaugarriak ulertu.\nGarapen etapa bakoitzean haurrek ohiko behar, konpetentzi eta jarrerak izaten dituzte. Hauek ezagutuz gero, gurasoei haur bakoitza hobeto ulertzeko eta beraien itxaropenetan, mugetan eta erantzunetan laguntzeko aukera emango die. Gurasoek hau jakinik haurraren garapen erritmoa errespetatzeko aukera du, bere gaitasunak baino gehiago edo gutxiago eskatu gabe.\nHonek guztiak elkarren arteko errespetua eta haurra bere adinaren araberako erantzukizunak hartzeko aukera izatea dakar\n4. Seme-alabekin komunikatzea.\nEntzuteko prozesua modu aktibo batean egiten denean, enpatia eta elkarrenganako errespetua bezalako baloreen eta konpetentzia pertsonalen garapenean eragina dauka.\nHaurrak txikitatik ingurukoak behatuz eta imitatuzjarrera desberdinak garatzen ditu. Horregatik,ahozko eta ez ahozkoak diren estrategia desberdinak, tonu, forma, erritmo, etab barneratzea komenigarria da. Hauek asertiboki komunikatzen lagunduko die gurasoei tonu egoki, positibo eta ez-oldarkor batean.\nHaurrak hazi ahala gurasoekiko erlazioak konplexuagoak izaten dira. Berdinen artean, lagunekin, erlazioak gero eta estuagoak izaten dira, independenteagoak eta autonomoagoak izanik. Guraso asko ez dira hau ulertzera iristen eta haurren oreka emozionalari kalte egiten dioten jarrerak izaten dituzte (aurpegiratzeak eta elkarrenganako kritikak).\nHaurrek entzute aktiboa, hizkuntza positibo eta estimulatzaile bat barneratu dezaten, euren potentzialak, lorpenak eta garapenak goraipatzea egokia litzateke, betiere muturreraino iritsi gabe, gehiegikeriarik gabe. Hau esaterako garaian gurasoen tonua atsegina eta finkoa izan behar du\n5. Haurren jarrera egokia bultzatzeko arau eta limite zehatzak ezarri.\nGurasoak limiteak jartzerako garaian sendotasun eta malgutasun jakin batekin egin behar dute. Horrela izanik, haurrak frustrazioekiko tolerantzia eta auto-kontrola bezalako gaitasunak garatuko ditu, bere barneko motibazioaren arabera. Auto-kontrola barneratzeko gurasoek erabili ditzaketen estrategien artean, haurrengan itxaropen positibo eta errealak sortzea da. Honek inguruak eskatzen dionaren araberako jarrera desberdinak izaten lagunduko dio.\nBatzuetan, haurrek esploratzeko eta esperimentatzeko joera izaten dute, arauak alde batera utziz eta haratago joanez. Nahiz eta jarrera hori izan, beti ez da erronka gisa hartu behar. Erronka gisa hartuta ere, gurasoek euren erantzunak autoerregulatu behar dituzte, garrasi egin, mehatxatu eta jo bezalako jarrerak ekidinez. Erantzun hauek ez diote haurrari kontrolatzen laguntzen, baizik eta, txikitatik gurasoak ispilu bezala hartu eta hauen jokabidea imitatzeko joera izango dute. Gurasoek mehatxatu eta jo dezaketen mezua helarazten baitie.\nHaurraren familia mota edozein delarik, haurraren kargu dauden helduek hauen jarreren eta egindako ekintzen ondorioetan modu berdinean erantzutea komeni da, limite berdinak ezarriz. Honek haurrei, jarrera ohituren prozesuan koherentzia, sendotasuna eta segurtasuna hautemateko aukera emango die, jarreren auto-erregulazio emozionala garatzen lagunduz.


Auzolana zerrenda bakarra par Panpi Sainte-Marie | Enbata\nAccueil / Articles / Comprendre / Focus / Auzolana zerrenda bakarra par Panpi Sainte-Marie\n« LGV enquête d’inutilité publique\nAssises départementales »\nAuzolana zerrenda bakarra par Panpi Sainte-Marie\nPar Panpi Sainte-Marie | Publié : 20/09/2012\nELB eta Biarnoko Confédération paysanne zerrenda amankomunean aurkeztuko dira 2013ko urtarrileko departamenduko laborantza ganbarako hauteskundeetan.\nHala hor errana! Bat baino gehiago harritu ditaike berria jakitean. Enbata astekariko irakurle fidela eta Euskal Herriko bizi politiko, sozial, kulturala doi bat segitzen duen orok pentsatu duke “zer gertatzen da?”, beste batzuk ere berdin “orain gibelka?”. Entseatuko naiz, nere heinean, astekari huntako irakurle oro lasaitzera. Lasaituko ez direnak izanen dira agian FDSEAko batzu.\nLehenik, historika doi bat egin dezagun. Duela 30 urte sortu zen ELB eta, orain arte, zerrenda propioa aurkeztu du beti Iparralde huntan, Biarnoko Confédération paysanne-k berdin jokatzen zuelarik bere lurraldean, halere proiektu adostu amankomunarekin. Departamenduko laborantza ganbarak Euskal Herriko laborantzaren berezitasunak ezagut eta defendia ditzan borrokatu da ELB hogei bat urtez. Han, Pauen ELBko bi ordezkarik zer egin zezaketen parean ziren kasik hamar aldiz gehiagoren kontra? Bai kontra! Gure eskakizun guzien kontra tematu dira itsuki. Itsuki? Bai gure ustez abilkiago jokatu balute, gurekin ulerkorrago, eztiago izan balira, berdin ixtorioa besterik izanen zen.\nPauen FDSEA jaun eta jabe izaite horrek, gurekilako izan duten hertsidura, errabia, nunbeit bere kaltetan eta gure alde bihurtu da azkenean. Hogei urte horietan, FDSEAk, uste gabean, hemen laborarien artean egitura instituzional baten sortzearen beharra finkatu du. Prozesu luze bat izan da bainan beharrezkoa. Fruituak ondu behar zuen. Erran behar da ELBren inguruan eta hurbil, 30 urte hauetan egitura alternatibo ainitz sortu dela (GFAM, AFOG, Idoki, Arrapitz…). Hemen zerbait falta genuelarik, frangotan, guhaurek jakin izan dugu beharrezkoa zen tresna sortzen. Euskal Herriaren dinamismo hori adibide horietan frogatzen da. Beraz, ez da harritzekoa 2005ean EHLG sortu badugu. 2001ean gehiengo sindikala bilakatu ginen Iparraldean bainan ez zen nahikoa izan estatu frantsesarentzat. Beti bezala, dena estakuru lehenik eta azkenean ezin bestean «ersatz» bat emanez, egiazko ahalmenik gabeko kusku huts bat.\nEta orain bide horrek lagundu gaitu ere 2012an kontestu berri batean kokatzera. Euskal Herriko Lurralde kolektibitatearen ideia, laborantza eta CDOA (departamenduko laborantza norabideen batzordea) propioekin, zabalki onartua da jendartean, Hautetsien kontseilu eta Garapen kontseiluraino. Ez gira prozesuaren bururat helduak, bainan gauzak zinez bidean dira. Euskal Herriko laborantzaren berezitasunen aldeko konpetentzien eta antolaketaren eskuratzea lehenezko helburuetan da ELBrentzat. Halere, gaurko laborantzaren egoera ikusita, beste modelo baten behar gorriaren erakustea da gure lehentasunetan ere. Biarnoko Confédération paysanne-kin batzea aldarrikapen hori agerian emaiteko manera bat da. ELBk aspaldian bi borroka frente edo adar baditu. Lehena, instituzioarena, aski aintzinatua dena gure ustez, orain hauteskunde hauetan batzuentzat hain bat harrigarria iduri lukeen erabakia hartzerat eraman gaitu. Gure artean aski eztabaidaturik, eskualdeko bilkuretan baita azkenik gure Biltzar nagusian trenkaturik.\nAinitz eta uros\nEzin geldituzko bide ekonomiko okerraren ondorio latzak pairatzen ari gira! “Ezin gira izan ainitz eta uros!” zion departamendu huntako laborantza ganbarako FDSEAko lehendakari ohi batek. Ohar horrek ezinago argiki laburbiltzen du Paueko laborantza ganbarak eta hunen eramaile den FDSEAk gaur egun oraino duten logika eta doktrina, laborantzako hautu eta norabideak finkatzerakoan. Gaurko egoera larriaren arduradun nagusia da FDSEA. FNSEA da ere Estatu mailan sindikatu nagusi eta gaur pairatzen ditugun hautu politikoen sustatzailea.\nBegira: 30 urtez behi ekoizleen %80 desagertu da departamenduan, etxaldeen haunditzea eta ekoizle ttipien etsipena beti sustatu duelarik beren ustezko «guttiago, haundiago eta urosago» haren lortzeko. Ardi eta behi esne ekoizleak ikusi ditugu ere esne ixurtzen ari beraien ezinegona eta egoeraren larritasuna salatzeko. Sindikatu baten «arduradun» autodefinitzen diren beste laborari batzu aldiz industrialariekin eskuz esku ikusi ditugu: hor dira bi argazki esanguratsuak!\nPaueko laborantza ganbara eta FDSEA ez dira Biarnoko eta Euskal Herriko laborari guzien zerbitzutan ari. Goraipatzen duten konzentrazio eta industrializazioak, ondorio geroz eta latzagoak ekartzen dituzte. Laborariek dituzte lehenik jasaiten, gure lurraldeak ere hunkiak dira eta kontsumitzaileek ez dute bat egiten modelo horiekin. Gure ofizio ederrak beti eta gazte guttiago erakartzen du, alta etorkizunekoa izaiten ahal delarik.\nEsperantza berriz sustatu behar dugu laborari biarnes eta euskaldunen artean, egoera ez baita aldaezina. Laborantza iraunkorrak balio erantsia sortzeko balio izan behar du, enpleguaren bultzatzeko eta ingurumena zaintzeko. Hori da bidea. Laborantza herrikoia ez da konzeptu teorikoa. Laboraria jokoaren erdian ezartzen du, kontsumitzailearekin harremanetan eta Iparralde barnealdean ikusten den bezala lurralde osoa biziarazteko gaitasunarekin.\nGure indarra elkartasuna da! Egoera berdina jasaiten dugu biarnes eta euskal laborariek. Hain da egoera txartua nun elgar lagundu, elgar indartu, behar baitugu, FDSEAri buru egiteko.\nGure geroa eskutan hartzeko, segur gira hautu egokiena egin dugula!\nOù les lasagnes au cheval roumain signent le triomphe de l’Europe néolibérale par Periko Legasse\nQuand le SCoT parle d’agriculture\nClimat : la réussite d’Alternatiba ouvre la voie aux mobilisations futures


"Guía del artesano", idazkera-estiloen liburua - Ahotsak.eus\n"Guía del artesano", idazkera-estiloen liburua\n"Guía del artesano", idazkera-estiloen liburua Dotrinaren ordez, "Kristau ikasbidea" ikasi zutela kontatzen du. "Guía del artesano" izeneko ikasliburua ere ondo gogoan dauka; eskutitzez osatzen zen liburua zen, kaligrafia ikasteko ere baliagarria.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BEA-006-014 kodeko bideoa nahi duzula aipatzea: ahotsak@ahotsak.eus\nDotrinaren ordez, "Kristau ikasbidea" ikasi zutela kontatzen du. "Guía del artesano" izeneko ikasliburua ere ondo gogoan dauka; eskutitzez osatzen zen liburua zen, kaligrafia ikasteko ere baliagarria.\nGaia(k): Euskara » Tratamenduak , Ohiturak eta bizimodua » Hezkuntza » Ikasgaiak eta ikasmateriala\n- Apaizarekin dotriña ikasten zenuten…?\n- Dotriñea, bai. Dotriñea´re ia gu baiño lehentxeo aldatu zan. Lehenao “dotriñea” zan eta geo “kristau ikasbidea”. Guk ikasi gendun “Kristau ikasbidea”.\n- Eta liburuska berdiña…?\n- Liburuska berdintsue. Ez dakit etxeen eongo dan… igual… igual galdu izango die. Eskolan ikasten gendun beste liburu bat, pozik ikusiko nukena, “Guía del arte sano” izenekoa.\n- “Guía del arte sano”?\n- “Guía del arte sano”, hoi zon izena.\n- Eta zer ikasten zen…?\n- Eta zan dana eskuidatzittako kartak, eskutitzak, “vamos”, kartak, eskuidatzittakok. Nahiko… redondilla antzeko zeakin eta abar.\n- Bai. Eta, gaiñera, aurreko baten esan zenidan —hemen gordeta izango dut…—, letra-tipo berezi bat, ez? Eta, gaiñera, ze…?\n- Aizkenen, bukaera: “Su seguro servidor que besa su mano”, dana maiuskulakin.\n- Bai, bai. Letra inglesa esaten zioen horri, ez dakit… Orduun hala esaten zitzaion, oain ez dakit ze esaten dien. Baiño zien kartak sozidaden zea guzittakok, batzuk been “vuecencia”. “Vuecencia” zan, ba, osea, militarran, ejerziton…\n- Bai, tratamendu…\n- Bai, “de coronel pa´ arriba, vuecencia”. Eta gero zeantzako, este… o(b)ispontzako bat: “reverendísimo”, “reverendo”, “su santidad”…\n- Mailla desberdiñak, ez?\n- Been maillakin eta abar. Oain, bukatzeko beti berdin: “S.S.S.Q.B.S.M”…\n- Osea, “su seguro servidor que besa su mano”. Eta ez dakit, liburu hoi pozik ikusiko nuke. Ez dakit nun eon leiken, baiño zaille iruitzen zat billatzen. Eta, lehen esan deana, zien, ba, neska-mutillen arteko zeak, kartak eo fabore haundi bat eskatuz sozidade altuko batzuri, ta bakoitzei been… “de usted”, “de vuecencia”, “de usía”… hoik danak aurkitzen zien karta hortan edo… liburu hortan. Ta ez dakit ze in zuen liburu haik, galdu in zien, nunbait. Baiño ez zendun iñoiz aittu, e?\n- “Guía del arte sano”.\n- Ez. Bueno, lehengo egunean esan zenidanean, baiña bestela ez.\n- Holaxe, bueno.\nEskolatik kanpo, lagunekin hika\nErrespetua baino gehiago, konfiantza kontua da hitanoa\n"Hika" eta "berorri"\nHika, zuka eta berorika\nHika egiten duen azken belaunaldia\nTxotxekin ikasteko metodoa\nHika, nori egin eta nori ez egin\nEuskara (hika eta zuka)\nHizkuntza bat ikasten ari denaren larruan jarrita


Carlisle: "Hil indiarra gizona salbatzeko" • ZUZEU\nCarlisle: “Hil indiarra gizona salbatzeko”\n“Hezkuntza lege honen helburu nagusia ikasleak espainiartzea da“. Wert ministro ohiak utzi digun momentu onena izan dela deritzot, zalantzarik gabe. Trikimailuen, zentzu bikoitzen eta azpijokoen eremua da “maila altuko” politika, eta eskertzekoa da noizbehinka norbaitek garbi hitz egitea.\nEskuinak normalean ez ditu gauzak argi esaten, guztia mozorrotu behar du hitz eta kontzeptu politez, eskuineko bozka ematen duen pertsona bera asalda ez dadin. Horregatik primeran etortzen zaigu Wertek utzitako esaldi hura, eztabaida sinplifikatzen du.\nHezkuntza munduan gauzak oso garbi esaten zituen beste elementu bat Richard Henry Pratt zen. Carlisle izeneko eskola eraiki zuen 1879an, jatorrizko herrietako haurrentzat bakarrik. Aurrera zeraman hezkuntza politika berak idatzitako esaldi batean dago laburbilduta: “Hil indiarra gizona salbatzeko“.\nAmerikako Estatu Batuetan aurkitzen ziren tribu guztietako haurrak bahitu zituzten, senideengandik banatuz. Mutilei ilea moztu zieten; euren arropak ostu eta zuriz jantzi zituzten; bakoitzak etxetik zekarren jatorrizko hizkuntza debekatu eta ingelesa hutsez ematen zitzaien “hezkuntza industriala” deitu daitekeen antzeko zerbait. Diziplina ikaragarria zen, eta eskolan 200 ume baino gehiago hil zituzten.\nArgazkiak ikaragarrizko tristura helarazten dit. Genozidio kulturala irudi batean.\nGeroz eta gehiago entzuten dut kosmobisio hitza. Kultura batek egiten duen munduaren deskribapena edota irakurketa da, bereziki ikuspuntu filosofiko batetik. Formak aldatu arren, inperioa izan diren herri askok euren kosmobisioa mantentzen dute muinean, alderdi baten edo bestearen koloreaz gaindi. Ez dakigu nork osatuko duen estatu espainiarrean hurrengo gobernua, baina hezkuntzari dagokionez, orain arte kakaren aukera bezala simaurra eman digute. Aukera duin bakarra gure hezkuntza komunitateak adostutako euskal curriculumean dagoela iruditzen zait.\nEz dakit zuei, baina niri “ikasleak espainiartzea” eta “hil euskalduna gizona salba dadin” oso antzekoak egiten zaizkit.\nCarlisle: “Hil indiarra gizona salbatzeko“\ncarlisle, hezkuntza, ordoki, zuhaitz\nKRML Bizirik, ikastola hil bat biziberritzen


Enplegu Publikoaren Legearen aurreproiektua erretiratzea exijitzen du LAB sindikatuak | LAB SINDIKATUA\nZerbitzu Publikoak Enplegu Publikoa Enplegu Publikoaren Legearen aurreproiektua erretiratzea exijitzen du LAB sindikatuak\nEnplegu Publikoaren Legearen aurreproiektua erretiratzea exijitzen du LAB sindikatuak\nGaur euskal funtzio publikoaren kontseiluan Enplegu Publikoaren Legearen aurreproiektuaren gaineko irizpena bozkatu da, eta horren kontrako bozka eman dugu LAB, ELA eta CCOO sindikatuok (UGT abstentzioaren aldeko hautua egin du) eta Gipuzkoako nahiz Bizkaiko Foru Aldundiek. LABek Enplegu Publikoaren aurreproiektua berehala erretiratze exijitzen diogu Eusko Jaurlaritzari.\nHorretarako legeak esaten duen hitzez hitzekotasuna eta esaten ez duena kontuan hartu dugu:\nEstatuaren funtzio publikoaren legea garatu dute, besterik ez. Lehenik eta behin, ez dute ezertan kontuan hartu ezta gure errealitate sozioekonomikoa ezta Euskal Herriko indar koerlazioa, ez politikoa ezta sindikatuen artekoa ere. Bigarrenik, lege honen inspirazioa ondokoa da: ongizate-estatuarekin amaitzea, inposaketa eta murrizketen bidez. Politika horiek administrazio eta zerbitzu publikoetako enplegatu publikoen lan baldintzak kaxkartuko dituzte.\nZerbitzu publikoak suntsitzen ari dira, zerbitzu horiek pribatizatuz gutxi batzuk negozioa egin dezaten. Negoziazio kolektiboa hutsaren hurrengoa bihurtu dute, eta lan-harremanen eredua aldebakartasunez inposatzen digute.\nLegearen inspirazioa politika neoliberala da, eta politika horrek ekarri ditu herritarrok pairatzen ari garen murrizketak eta estatutik zein Gasteizko zein Iruñeako gobernuek ezarri nahi dizkiguten enplegatu publikoon lan-baldintzen kaxkartzea. Zerbitzu publikoak nahita suntsitzen ari dira, geroxeago zerbitzuok pribatizatuz gutxi batzuek negozioa egin dezaten. Bide batez, lege-proiektuak ahalbideratuko du lan-baldintzak administrazioak aldebakarrez zehaztu ahal izatea.\nOrain PSE, PNV eta PPk esaten dutenean euskal esparruan ezin dela injerentziarik onartu, argi dago horretarako bide bakarra dela enplegu publikoa eta euskal administrazioak antolatzeko eskumenk Euskal Herrian izatea; Euskal Herriko erakundeek, eragile sozialek eta langileon ordezkariok gaitasuna izan behar dugu enplegu publikoa, funtzio publikoa eta zerbitzuen prestazioa arautu ahal izateko.\nHauteskunde kanpainia luze honetan, batzuek PPren neurriei aurre egin behar dietela esaten badute ere, zera erantzun behar diegu: ken ditzatela beraiek aplikatzen ari diren murrizketak eta 2011 aurrekontuetan jaso dituzten zerbitzu publikoen eta gure lan-baldintzen aurkako neurriak.\nLAB sindikatuaren aburuz Gobernu honek ez dauka inolako zilegitasunik izaera honetako proiektua aurkezteko, arauak ez baitie erantzuten zerbitzu publikoak garatzeko benetako arazoei. Enplegu publikoaren legearen proiektua pauso berri bat da sektore publikoaren ereispenari begira, eta Euskal Herriaren aurka Madrilen hartzen ari diren erabakiak indarrean jarri ahal izateko.\nLAB sindikatuak deia luzatu nahi dio enplegatu publiko orori eraso berri hau ezerezean uzteko borrokaren bidez, eta alderdi politikoei halako erasorik bete ez dadin jardun dezaten eskatzen diegu.\nEuskal Herrian, 212ko apirilaren 26an


Nebulizer maskara, oxigeno maskara, sudurreko oxigeno kanula - Bornsun\nXurgatze sistemak fluidoen bilketa segurua eta fidagarria eskaintzen du osasun-instalazioko eragiketa eta eremu guztietan. xurgatze poltsak 1000 ml eta 2000 ml tamainatan daude eskuragarri. Polietilenozko film mehe baina sendoaz eginda daude, sistema segurua, higienikoa eta iraunkorra izan dadin.\nTrakeotomia Maskar mota\nTrakea Kanula Mota\nJiangsu Bornsun Medical Instrument Co., Ltd. gailu medikoen ikerketan, fabrikazioan eta merkaturatzean dihardu. MDk zuzendutako I + G taldeak eta goi mailako ingeniariek merkatuari begirako zientzia eta teknologia betetzen dituzte gida gisa, etengabe goi teknologiako produktuak garatzen dituzte. arnas, anestesiologia eta larrialdietako klinikarien baldintza bereziak betetzen dituzte.\nGailu medikoak tresnak, ekipoak, aparatuak, diagnostiko in vitro erreaktiboak eta kalibratzaileak, materialak eta giza gorputzean zuzenean edo zeharka erabiltzen diren antzeko edo erlazionatutako bestelako elementuak dira, beharrezko ordenagailu softwarea barne. Erabilgarritasuna batez ere metodo fisikoen bidez lortzen da ...\nGailu Medikoen Etorkizuneko Garapena\nEkipo medikoen egungo joera bizkorrarekin, ekipamendu medikoen industriak indibidualizazioaren, adimenaren eta mugikortasunaren ikuspegietatik diseinatu behar du. Alde batetik, ikuspegi horiek garapen sozialaren beharrak susta ditzakete. Bestalde, hiru puntu hauek ere ...


Bat egiten dugu Hego Euskal Herriko pentsionisten mugimenduak deitutako manifestazioekin | LAB SINDIKATUA\nEkintza Soziala Helduak eta Pentsiodunak Bat egiten dugu Hego Euskal Herriko pentsionisten mugimenduak deitutako manifestazioekin\nBat egiten dugu Hego Euskal Herriko pentsionisten mugimenduak deitutako manifestazioekin\nGaur Geroa pentsionisten plataformaren sorrera txalotzen dugu, eta pentsionisten mugimenduak deitutako mobilizazioekin egiten dugu bat.\nLAB presente egongo da Hego Euskal Herriko pentsionisten mugimenduak larunbata honetan, apirilaren 13an, hiriburuetan deitutako mobilizazioekin eta hauetan parte hartzeko deia egiten die bere kideei. Egoera politiko eta sozial honetan, inoiz baino garrantzitsuagoa da arreta pentsiodunen eskubideen defentsan jartzea. Hego Euskal Herriko pentsionisten mugimendua giltzarria da urte luzetako borrokaren ondoren eskuratutako eskubideen defentsan, baina ez hori bakarrik, eztabaida politikoa Euskal Herriak behar duen aldaketa sozialaren parametroetan kokatzeko jarraitu beharreko bidea ere erakusten digu.\nHonekin lotuta, 1.080 eurotako gutxieneko pentsioa, lan zein pentsio erreformen derogazioa, pentsioen berbalorizazioa eta Babes Sozialerako Sistema Propioaren eraikuntza ezinbestekoak dira pentsionisten eskubideak bermatzeko. Gasteizko gobernuaren borondate eza eta geldotasunaren aurrean, zein estatutuk zein Europatik datozen erasoen aurrean, bide posible bakarra langileria osoaren mobilizazio eta aktibazioa bultzatzen jarraitzea da.\nHauek dira pentsionisten mugimenduak apirilaren 13rako egindako deialdiak:\n• 18:00etan Iruñeko Gaztelu Plazatik\n• 12:00etan Gasteizko Artiumetik\n• 18:00etan Bilboko Jesusen Bihotzetik\n• 17:00etan Donostiako Alderdi Ederretik\nEra berean, gaur Hego Euskal Herriko Pentsionisten Plataformek egindako asanblada orokorra aipatu beharra dago. Nafarroa zein Bizkaiko Pentsionistak Martxan plataformek, Arabako Pentsionistak Lanean eta Gipuzkoako Duintasunak egitura berria sortu dute gaur, Gaur Geroa deiturakoa. Bere sorrera txalotzen dugu eta gure ustez oso urrats garrantzisua da bizi duina bermatuko duten pentsio duinak lortze aldera. Orain arte bezala, bidelagunak izango gara pentsionisten eskubideen defentsan. Horrela bada, eta aurretik aipatu den moduan, bide hau Babes Sozialeko Euskal Sistema lortzetik pasatzen da, pentsio publikoak oinarrizko elementutzat izango dituena.


HELENE SAGARZAZU ETA NAROA ZUBIMENDIK URREZKOAK : KIROLETIK\n09 Ots, 2020 Irun, Hondarribia, Arrauna, Santiagotarrak, Hondarribi Arraun Elkartea\nSantiagotarrakeko arraunlariak lehenak izan dira distantzia luzeko aulki mugikorreko Espainiako txapelketan. Hondarribia Arraun Elkarteko Itxaso Goikoetxeak eta Irati Camarerok brontzezko domina lortu dute\nAsteburu honetan Castrelo do Miñon aulki mugikorreko distantzia luzeko Espainiako Txapelketa ospatu da eta eskualdeko ordezkariek emaitza bikainak eskuratu dituzte. Emaitzarik onenak emakumezkoen junior kategorian iritsi dira, eskualdeko bi kluben arraunlariek domina bana lortu dute.\nSantiagotarrakeko Helene Sagarzazu eta Naroa Zubimendi bikoteak eguneko denborarik onena egin ostean, urrezko domina jantzi dute. Hirugarren postuan, Hondarrib Arraun Elkarteko beste bikote batek bukatu du, Itxaso Goikoetxea eta Irati Camarerok.\nBeste behin ere argi geratzen da emakumezkoen kirola Bidasoa eskualdean gorakadan dagoela, eta espezifikoki arraunak emaitza bikaian ematen jarraitzen duela.


Basterretxearen 'Akelarre' eskultura eta dantza bateratuta, besteak beste, Udazabalen - Arrasate - Goiena.eus\nBasterretxearen 'Akelarre' eskultura eta dantza bateratuta, besteak beste, Udazabalen\nJagoba Domingo 2014-06-30 18:17\nAurten ere Udazabal ekimenak musika, magia, zirkua eta dantza Arrasatera ekarriko ditu uztailean. Rafael Lechowski Jazz laukoteak, Kukai dantza taldeak eta Jon Zabal magoak girotuko dituzte kaleak.\nEgubakoitzean, Arrasate Musikaleko Big Band-ak emango dio hasiera Udazabal ekimenari. Monterron parkean, azkenengo urteetako ohiturari jarraituz, kontzertua eskainiko dute 22:30ean hasita.\nJon Zabal magoa izango da hurrengoa, uztailaren 11n, Sucesos lanarekin etorriko da bigarrengoz Arrasatera. Duela bi urte Udazabali esker bertan egon zen eta izandako arrakasta ikusita, aurten errepikatzea erabaki dute. Zirkua ere protagonismoa izango du aurten, The Funes Troup taldearekin uztailaren 13an eta Malas Compañiasekin hilaren 20an.\nArrasate Musikaleko Big Band-aren kontzertuaz gain, Monterron kontzertu berezi baten testigu izango da; Rafael Lechowski Jazz laukotearena, hain zuzen, uztailaren 19an. Lechowskik jazz musika poesiarekin eta hip-hoparekin uztartzen ditu eta azken urteotan rap-jazzaren aitzindari izatearren egin da ezagun.\nDantza da Arrasatera ekarriko duten beste diziplina. Alde batetik, Poloniako Warszawianka dantza tradizional taldea etorriko da hilaren 25ean; eta bestetik, 27an Kukai dantza taldeak Nestor Basterretxearen Akelarre eskulturaren inguruan Cesc Gelabert koreografoaren dantzak egingo ditu, Gelajauziak izeneko obran.\nEguraldi txarrarekin Amaia antzokian eta Biteri plazan\nBeraz, uztailaren 4a eta 27a bitartean, hainbat ikuskizunez gozatzeko aukera egongo da Arrasaten; Monterron parkean, Seber Altube plazan eta Herriko Plazan. Emanaldi guztiak doakoak izango dira eta eguraldi txarra eginez gero, Monterron parkeko kontzertuak Amaia antzokian egingo dira eta Seber Altubeko ikuskizunak, berriz, Biteri plazan.


Eguzkilore txostena – Independentea\n“Haurren ongizatea Coviden garaian” ikerketaren emaitzak 2022ko urtarrilean aurkeztu dituzte Donibane Lohizunen .\nEguzkilore kolektiboa Ipar Euskal Herriko guraso eta osasun-profesional ugarik osatutako elkartea da. 2021eko apiriletik ekainera egindako inkesta-ikerketa zabal baten bidez, eta eskoletako arduradun ugari kontra izan arren, eskoletako eta kolegioetako 500 haur eta nerabe baino gehiagori ahotsa ematea lortu zuen. “Haurren ongizatea Coviden garaian” izena du inkestak, eta “osasun-krisiak” umeen osasunean izandako inpaktuaren ondorioak jaso zituzten bertan, horrelako lehen ikerketa izan zelarik, berez, Euskal Herrian.\n2022ko urtarrilaren 4an lan honen emaitzak aurkeztu zituzten Donibane Lohizunen hedabideen aurrean.\nKonklusio gisa, irakasle espezializatu baten hitzak jaso nahi izan ditugu, 2021eko iraileko ikasturte hasierakoak, gure ikerketa baino hilabete batzuk beranduagokoak alegia, ‘protokolo sanitarioek’ gure haurrengan eragindako ondorio fisiko, kognitibo eta psikikoen atzerakada gehigarriaren erakusgarri.\n« (…) 2021eko irailean, ikasturte berriko punturik deigarrienetako bat irakasleek gelako taldearen kudeaketan duten zailtasuna da. Maisu-maistra “adituek” ere babesgabe dirudite honen aurrean. Lehen, errendimendu baxuko 1/4 ikasle zituzten. Orain, joera alderantzizkoa da, “ikasteko gai” diren 6/7 ikasle baino ez daude. Arreta eta kontzentrazioa oso zailak direla ikusi dugu.\nGainera, jarraibide kolektiboak oso gutxi hartzen dira kontuan maila pertsonalean. Ondorioz, kontsigna kolektiboetan emandako denbora izugarria da, eta aldi berean, denbora hori gabe, ezinezkoa da. Arreta-falta hori “interes edo gogo faltatzat” joko nukeen beste gertaera bati gehitzen zaio, baina aitortzen dut ez dakidala termino horiek zuzenak diren. Ondorioz, irakasleen mezua gutxiengo txiki batek baino ez du hautematen, eta errepikapen askoren kontura. Arreta-nahasmendu horiek ikasleek galdetegiari emandako erantzunetan aipatutako gaitz ugariekin lotuta egon daitezke (buruko minak, belarriko minak, egarria, betaurreko lausotuak, lo-arazoak, pantailen aurreko denbora gehiago nagusienen kasuan…)\nBost urteko haurraren marrazkia, 2020ko urria / Fraxinus Excelsior\nAurten CPn egin dudan beste ohar bat da ikasleek zailtasunak dituztela ahozko hizkuntzarako: artikulazio mailan eta sintaxi mailan. Gaizki pasatu nuela aitortzen dut, maskararen ondorioz ez nituelako haien hitzak behar bezala entzuten (haurrek, gainera, esaten dute hainbat aldiz errepikatu behar izaten dutela… eta hori lotsati ez baldin badira; lotsatiak badira isildu egiten baitira…). Gainera, egiaztatu dut fonologia zailtasunek ikasle gehiagori eragiten dietela: hitz batean soinu bat lokalizatzea, soinu bat entzumenaren arabera bereiztea, jarduera konplikatuak dira. Logopeda batek azal ditzake nahasmendu horiek, maskara jarri zenetik asko ugaritu direnak. Pantailei dagokienez, gogoeta serioa egin behar da gaiaren inguruan».\nAurkitutako ondorio fisikoak, psikologikoak eta emozionalak larriak dira. Are larriagoak dira, kontuan hartzen badugu galdekatutako 533 haur eta nerabeetako bat ere ez zela ospitaleratu Covid delakoaren ondorioz, eta gaur egun arte egindako ikerketa batek ere ez duela egiaztatzen maskara eraginkorra denik birus-transmisioa prebenitzeko.\nMaskara erabiltzea eta ezarritako osasun-neurriak oso zalantzan jarri behar dira emaitza hauek ikusita\nMaskara erabiltzea eta ezarritako osasun-neurriak oso zalantzan jarri behar dira emaitza hauek ikusita. Premiazkoa da zailtasunak dituzten haurrei eskaini beharreko tresnetan pentsatzea, haien etorkizuna iluna baita.\nIturria: https://www.insee.fr/fr/statistiques/5432515?sommaire=5435421 (78. orr.)\n… eta haur hauek laster heldu gazteak izango dira…\nIturria: https://www.insee.fr/fr/statistiques/5432515?sommaire=5435421 (79. orr.)\nGurasoen eta osasun-arloko profesionalen kolektiboaren kezkak honako hauen aurrean sortzen dira:\n• Maskara bat erabiltzearen hutsaltzea.\n• Haur eta nerabeen depresio-egoera.\n• Osasun-protokoloak, batzuetan osasun kolektiboaren logikarik ez dutenak,… osasun-pasaportea… txertaketa-txartela…\n• Haurren osasunaren eta orekaren osotasuna.\nHaurrak arduradun egitea edo haien kontzientzia torturatzea, potentzialki arriskutsuak direla esanez, arduragabekeria iruditzen zaigu agintarien aldetik.\nGure haurrak gure gizartearen etorkizuna direlako, ezinbestekoa eta premiazkoa da haien ongizate fisiologiko eta emozionalaz arduratzea. Denok gara etorkizuneko belaunaldi hauen erantzule! Zer egiten ari gara babesteko eta laguntzeko?\nHemen gogoraraztekoa da hau:\nHaurren Eskubideen Nazioarteko Konbentzioaren 3. Artikulua\nGizarte osasuntsua ez da beldurraren eta isolamenduaren banalizazioaren gainean eraikitzen\nGure misioa hemen amaitzen da! Ikerketa honen eta emaitza guztiz kezkagarri hauen ondoren… Dei egiten diegu erakundeei haurrenganako dituzten erantzukizunak beren gain har ditzaten. Haiek dira biharko herritarrak. Gizarte osasuntsua ez da beldurraren eta isolamenduaren banalizazioaren gainean eraikitzen.\nGure hitza ez da ez politikoa, ez interesatua, gure seme-alabez arduratutako gurasoak baino ez gara. Eskerrik asko guztioi “errealitatearen berrikuspen” hau gurekin partekatzeko denbora hartzeagatik. Gure desiorik onenak 2022 urte honetarako.\nTxostena osorik hemen:\n2 erantzun “Eguzkilore txostena” bidalketan\n2022ko apirilak 3, 11:58\nHauek bai ikusi dute non dagoen benetako BANALIZAZIOA: maskararen astakerian eta beldurrean eta inposaketan oinarrituriko neurri azientifikoak onartzean.\n2022ko apirilak 3, 12:59\nEta beste hausnarketa, hau nire izenean, ez kolektiboarenean: harrigarria da, beldurgarria ez esatearren, nola irakasle ia orok men egin dioten inolako oinarri zientifikorik gabe gobernuek inposatutako protokolo bati, zeina gobernu haien legeek ilegal bilakatzen zuten.\nZe nolako eztabaidak, iritzi ikuspuntu ezberdinak, filosofia debateak eta abar sortuko dira boterearen agintea ezin dela kolokan jarri edo eztabaidatu abiapuntutzat harturik?\nHaur eta nerabeei ez diegu “zer” pentsatu behar duten agindu behar baizik eta “gogoetak” eta dena “kolokan” jartzera lagundu. Bestelakoan eskolak artaldea osatzeko besterik ez du balio… eta ardiaren etsairik gogor eta arriskutsuena ez da otsoa artzaina bera baino.\nAmaitzeko heldu den 23an, Izpurako Faustino Mentaberri salan “EZ PASS…NORA GOAZ” kolektiboak antolatu “KONTRAPASS” bestara etortzeko gomita luzatzen dizuet. Debateak, dokumentalak, informazioa, bertsulariak, ipuinak, musikariak… izanen dira giro ederrean.


Bi soraluzetar Euskaltzaindiaren mendeurreneko kontzertuaren atzean - Soraluze - Plaentxia.eus\nBi soraluzetar Euskaltzaindiaren mendeurreneko kontzertuaren atzean\nUbane Madera 2018-10-04 09:41\nEnrike Txurruka eta Iñigo Alberdi atzo, Bilbon, entseguan. Argazkia: Bilboko Koral Elkartea.\nBarikuan, euskal abesti ezagunen bertsioekin osatutako kontzertua eskainiko dute Bilboko Koral Elkarteko gazte abesbatzak, Donostiako Orfeoi Gazteak eta Lauko Quartet-ek Arantzazun, 19:30ean. Euskaltzaindiaren mendeurrena ospatzeko ekitaldien baitan dago kokatuta ekimena, Iñigo Alberdi soraluzetarra antolatzaile dela eta Enrike Txurruka soraluzetarra kantuen moldatzaile.\nPantxoa eta Peioren kantuetatik hasi eta Zea Maysen kantuetara bitartean, euskal kantutegiko mota guztietako doinuak interpretatuko dituzte barikuan Arantzazuko basilikan. Bestela esanda, 70eko hamarkadatik hasi eta XXI. hamarkadara bitarteko kantu ezagun askoak moldatu dituzte kontzertu berezi honetarako. Kantu batzuk aipatzearren, Oskorriren Gaztelugatxe, Benito Lertxundiren Bizkaia Maite, Kortaturen Sarri Sarri zein Gatiburen Euritan dantzan moduko piezak taularatuko dituzte.\n60 minutu, 90 abeslari\nHori horrela, 19:30ean hasi eta ordubete inguruz 13 kantuz osatutako errepertorioa eskainiko dute 15 eta 25 urte bitarteko 90 abeslarik, eta bateria, gitarra, baxua eta teklatuak dituen Lauko Quartet taldeak musika jarrita, Mende Berria Kantuz izenburua duen kontzertuan. Kontzertuaren hainbat zatitan, gainera, Maddalen Arzallus bertsolariak bertsoz ere jantziko du ekitaldia.\nEuskaltzaindiaren mendeurrenaren ospakizuna izanda, “ukitu modernoa” eman nahi diote kontzertuari eta horregatik aukeratu dituzte euskal kantu klasikoekin batera, rock eta pop estiloko piezak ere. Hori bai, “koralizatu” ahal diren kantuak eta esanahiren bat dutenak izatea ere kontuan hartu dute kontzerturako errepertorioa osatzerakoan.\nKontzertu honek beste berezitasun bat ere badu: honen guztiaren atzean, banbalinetan, bi soraluzetar daudela: Iñigo Alberdi antolatzaile modura eta Enrike Txurruka kantuen moldatzaile modura (eta Lauko Quartet taldean teklatuak jotzen).\n“Helburua da balorean ipintzea lau gauza: euskara bera, euskal musika, abesbatza gazteak eta abesbatzen arteko elkarlana. Gustatuko litzaiguke ere, landutako partiturak koruetan geratuko direnez, kantu horiek gero koruen zirkuituetan sartzea”, esplikatu du Iñigo Alberdik, Bilboko Koral Elkarteko gerenteak.\nUrtebetez zazpi herrialdeetan\nHark gaineratu duenez, hala ere, biharko kontzertuak segida izango du bai behintzat ondorengo urte honetan: “2018ko urritik 2019ko urrira bitartean zazpi herrialdeetako zazpi hiriburuetan eskainiko dugu kontzertu bera. Arantzazukoan izango gara gu eta Donostiako Orfeoi Gaztea eta gero, hiriburuetan, berriz, izango gara gu (Bilboko Koral Elkarteko Euskeria Korua (gazteen taldea) eta Lauko Quarte-a) eta tokian tokiko abesbatza”, esplikatu du Alberdik.\nAlberdik zein Txurrukak, biek ala biek azpimarratu dute kontzertua egokia dela adin guztietako ikusleendako. Doan da, eta gonbidapena behar da bertaratzeko. Edozelan ere, oraindik badago gonbidapena eskuratzerik, bihar bertan ere bai. Aforoa bete arte Arantzazuko basilikaren sarreran gonbidapena eskatu, eta listo.


Poliomielitisa edo polioa gaixotasun infekziosoa da, jatorri birikoa duena, hasieran digestio-aparatuari erasaten diona eta nerbio-sisteman kalte oso larriak eragin ditzakeena. Garai batean gizakien gaixotasun infekzioso nagusietako bat zen, baina gaur egun -txerto bati esker- guztiz kontrolpean dago ia mundu osoan. Poliomielitisa aitortu beharreko gaixotasuna da Euskal Herrian. Azken urteotan ez da kasu bakar bat ere agertu EAE-an.\nPoliomielitisa edo polioa gaixotasun infekziosoa da, jatorri birikoa duena, hasieran digestio-aparatuari erasaten diona eta nerbio-sisteman kalte oso larriak eragin ditzakeena. Garai batean gizakien gaixotasun infekzioso nagusietako bat zen, baina gaur egun -txerto bati esker- guztiz kontrolpean dago ia mundu osoan. Poliomielitisa aitortu beharreko gaixotasuna da Euskal Herrian. Azken urteotan ez da kasu bakar bat ere agertu EAE-an. (eu)


“Euskal antzerkiaren lekua” aztergai ostegunean Azpeitian | Hitzen uberan\n← Itzulpenak barra-barra\n“Xangre” fanzinea mintzagai, Gotzon Hermosillarekin →\n“Euskal antzerkiaren lekua” izeneko jardunaldia ant0latu dute hainbat eragilek Azpeitiko Antzerki Topaketen baruan, euskarazko teatroa gogoetagai izateko. Ponentziak, mahai-inguruan, aurkezpenak… Liburugintzari dagokionez, Ganbila (Susa-EHAZE) eta Garazin antzerki (Maiatz) proiektuak ezagutzeko aukera egongo da.\n“Euskal Herriko hainbat eragileren lankidetzari esker abian da egitasmo berri bat.\nEuskarazko antzerkigintzaren topalekua, arnasgunea, babestokia, itsasargia izan nahi duen hitzordua proposatu nahi dugu, Euskal Antzerkiaren Lekua. Izan ere, euskarazko antzerkiak behar du bere leku berri bat gure lurralde zahar honetan, merezi du leku duinago bat gure kultur paisaian, eman behar zaio leku bereziago bat gure agendan, erabakietan, sormenean, hezkuntzan, maitasunean eta politikan…gure bizitzan. Eta zein hoberik Azpeitia baino guzti horri tokia emateko. Ia berrogei urtez Euskal Antzerki Topaketak euskara hutsean antolatzen, azken urteetan euskarazko antzerkigintzaren dinamika auspotzen eta antzerki sormenari bere abaroa eskaintzen dion herria. Azpeitia da euskal antzerkiaren lekua.\nParte hartzea doakoa da eta izena eman beharko da HEMEN.”


Kamioien bidesari berriaren aurkako grebarekin estreinatzen du Gipuzkoak urtea « Donostitik\nErrepideko Garraioaren Espainiako Batzordeak lanuztea deitu du Gipuzkoan eta erabaki honek Biriatou egunero igarotzen duten 8.000 kamioie eragin diezaioke. Diputazioak kamioilariei N-1 errepidean ezarri behar dien bidesariaren aurka protesta egiteko lehenengo neurria da eta Hiru garraiolarien sindikatuak eta Guitrans Gipuzkoako patronalak ez dute bat egin deialdiarekin. Bide Azpiegituretako diputatuak, Aintzane Oiarbidek, ez zion aurreko astean deialdiari garrantzi handirik eman nahiz eta lanuzte nazional zein internazionala den.\nUrtarrilaren 2rako eta 5erako deituta dauden lanuzteak eremu nazional eta nazioarteko efektua izan dezake Gipuzkoan eta baita karga eta deskarga lanetan ere. Urtarrilaren 9tik aurrera garraio astunek Gipuzkoako N-1 errepideko igarobidea ordaindu beharko dute, 0,56 eurotik hasi eta 12 tona baino gehiago dutenek, aldiz, 6,89 eurora bitarte.\nGrebak izan dezakeen efektuaz gain, gai honen inguruan zintzilik dagoen beste faktore bat dago: Euskal Herriko Justizia Auzitegi Nagusiaren zain daude tartean sartu direnak, bere garaian errekurtso bat ezarri baitzuten haien esanetan Europako azpiegituren tarifikazioaren direktiba urratzen duelako.\nResuelva la operación * 5 − 1 =


Urduñako Udala - Urduñak abiarazi du materia organikoaren bilketa eta kudeaketa jasangarria\nUrduñak abiarazi du materia organikoaren bilketa eta kudeaketa jasangarria\nUrduña, 2016ko azaroaren 4an. - Urduñak abiaraziko du azaroan hondakin organikoen bilketarako zerbitzu berria. Horien artean jatorri begetaleko hondakin organikoak daude: frutak, barazkiak, lekak, pasta, arroza, ogia edota fruitu lehorrak. Sistema berria ezagutzera emateko, informazio kanpaina bat garatuko da hurrengo asteetan. Bilketarako erabiliko diren edukiontzi marroiez gain, hirian auzokonpostaje guneak egongo dira eta autokopostaje programa bultzatuko da.\n5. edukiontzia, organikoarentzat\nBihar, arazoak 5, 11:00etatik 14:00etara informazio puntu bat egongo da Foru plazan, eta bertan sistema berriaren inguruko zalantza guztiak kontsultatu ahalko dira. Asteburu honetatik aurrera, gainera, edukiontzi marroien sare berri bat egongo da. Guztira 7 edukiontzi instalatuko dira: Gernika plazan Otxomaio ondoan, San Frantzisko auzoko aparkalekuan, Foru plazan Aduana atzean, Gran Vía kaleko 10-12 zenbakietan, Mikel Deuna auzoan, Landatas auzoan eta La Antiguan.\nModalitate hori hautatzen duten etxebizitzetan, kubo bat, poltsa konpostagarriak, edukiontzia irekitzeko hiltza eta azalpen-eranskailuak jasoko dituzte doan. Materia organikoa Bizkaiko Foru Aldundiko Konpostaje Plantara eramango dira, eta, bertan, ongarria edo konposta bilakatuko da, laborantza eta lorategietan erabiltzeko.\nKonpostajearen aldeko apustua\nOrtua edo lorategia duten etxebizitzetan, hondakin organikoak konpost egiteko erabili nahi badituzte, autokonpostajea egiteko aukera izango dute. Gainera konpostagailu, aireztagailu eta gida didaktiko jasoko dute doan. Material horiek autokonpostajeari buruzko prestakuntza-tailer batean jasoko dituzte. Lehenengo tailerra azaroaren 17an egingo da.\nHorretaz gain, hainbat familia barne hartzen duen Urdunkonpost auzokonpostaje esperientzia handituko da. Gernika plazan gune berri bat instalatuko da.\nUrduñako Udalak 7.000 euro inbertituko ditu materia organikoaren bilketa eta tratamenduan urtero. Azpimarratzekoa da informazio kanpaina eta zerbitzua eskaintzeko beharrezko suministroen erosketa Bizkaiko Foru Aldundiak ordaindu dituela.\nIzena emateko hainbat bide daude. 682 79 74 83 telefonora deituta, www.ut21.org webgunean dagoen inprimakia beteta, www.urduna.com webgunean, konposta@ut21 helbidera mezu bat bidalita edo Udaleko Herritarren Harrerarako Bulegoa joanda egin daiteke erraz.


"Erakusketa gehienbat sentitzeko da, bertan galtzeko" - Deia\n"Erakusketa gehienbat sentitzeko da, bertan galtzeko"\nIrati Urrestarazu artista altsasuarrak BilbaoArten du bere azken obra, 'Albo batera utziz'. Eskultura eta instalazio erakusketa azaroaren 20ra arte egongo da ikusgai Urazurrutia aretoan\njonebati zabala 05.11.2020 | 19:21\nBilbaoArten daude ikusgai Urrestarazuren lanak Oskar M. Bernal\nBilbaoArten daude ikusgai Urrestarazuren lanak\nErretxina tolestuz tentsioak bilatu ditu Irati Urrestarazu sortzaileak (Altsasu, 1989) Albo batera utziz proiektu berrian. Hori kolorea nagusi, "sotiltasuna" nabarmendu du lanaren ezaugarri nagusi gisa. Erakusketako eskultura eta instalazioak azaroaren 20ra artean daude ikusgai BilbaoArten.\nZer da albo batera utzi duzuna?\nErretxinari tolesdurak egin dizkiot eta lehortze prozesuan bere onera itzultzen saiatzen denean sortzen diren tentsioetan oinarritzen naiz beti. O-raingo honetan, prozesu oso motela zen, agian astebete ematen nuen zain piezak guztiz gogortu arte eta berezko forma hartu arte. Egindako eskultura edo formak bertan utzi erreposatzen, eta patxadaz begiratzen nuen. Prozesu nahiko luzea eta lasaia izan da. Ia urte osoa eman dut xaflak egiten, nahiz eta gero beste pieza batzuk ere jarri ditudan. Modu lasaian ibili naiz, normalean egiten ez dudana, ez ditut har-tzen halako denborak. Zerbait albo batera uzte horretan bazegoen zerbait erakartzen ninduena, eta hortik eutsi diot titulua jartzerako orduan.\nNormalean ez duzu hainbat denbora hartzen?\nProzesuan galtzen den horietakoa naiz, bai, eta gauza batek bestera eramaten nau. Ez dut berez gai bat jorratzen gai edo tematika moduan, materian edo forman egiten dut lan, edo gai bat har-tzen badut da iradokitzen didalako zerbait hasteko ideia moduan. Baina gero erakusketan edo piezetan ez da ikusten. Dena oso materikoa eta formala izaten da nire erakusketetan. Oraingoan materialak berak behartzen ninduen denborak errespetatzera.\nSotiltasuna aipatu duzu erakusketaren ezaugarri nagusi gisa\nOrokorrean eskulturak eta bereizi ahal diren piezak egiten ditudan arren (koadroak, zutabeak, xaflak€), badaude piezak indibidualki funtzionatu ahal dutenak. Dena den, beti modu instalatiboan egiten ditut, objektuak euren artean erlazionatuz. Azken finean, atmosfera bat sortzen saiatzen naiz. Erabili dudan modua: erretxinezko xafla garden hauek pixka bat tindatuz, oso modu sotilean, itzalekin jolastu dut, aldamio olanak erabili ditut aldez alde erakusketa aretoa estaliz, filtro bat bezala jarriz. Formak nahiko organikoak dira: tolesdurak, mantxak€ Lagun batek esaten zidan dela akuarela batean sartzea bezala, galdu egiten zarela eta bat-batean daude sotiltasun mordoa.\nKolore nagusi bakarra erabiltzea da zure lanaren ohiko ezaugarrietako bat. Kasu honetan horia aukeratu duzu.\nHori tonalitate ezberdinak, baina bai, arrautza kolorea, hori fosforitoa ere bai, modu sotilean. Erakusketa honetarako gardentasunak erabili ditut, nahiz eta kolorea beti sartzen dudan nire lanean, ez dakit pinturatik natorrelako den ala kolorea tentsionatzeko elementu bat bezala erabiltzea ere gustatzen zaidalako. Normalean koloreren bat erabiltzen dudanean materialarena berarena izaten da. Aurreko erakusketan, esaterako, laranja izan zen nagusi.\nCastoriadis filosogo greko-frantsesaren 'legein/teukhein' ideiatik abiatzen omen zara. Zertan datza?\nKontzeptua da "pentsatu egiten dudan bitartean eta egin pentsatzen dudan bitartean". Egiten dudanaren prozesuaren ariketa kontziente batean eta objektuen arteko eta erlazioaren ariketa batean mantentzea. Metodologia bat bezala planteatu nuen lan egiterako orduan.\nNola ikusi behar da erakusketa? Badu orden zehatzik ala libre uzten duzu bisitaria?\nEgia esan ez. Sartu eta berehala ikusten da dena, kolpe batez. Aretoak badu paretak jartzeko eta espazio ezberdinak sortzeko aukera, baina nik erabaki dut espazio diafano bat sortzea. Beraz, lehenengo ikusten duzuna da lona erraldoi bat aretoa aldez alde gurutzatzen duena eta bai aurrera eta bai atzera nahasten dira piezak beraien artean erlazionatzen direnak, bai mantxak edo tolesdurak direla. Hiru zutabe ditu, nik bi gehitu ditut eta elementuekin erlazionatzen hasten da. Sartu eta hor duzu guztia, gordin-gordin. Oso erraz dago, guztia dagoelako erlazionatuta. Gehienbat sentitzeko da erakusketa, bertan galtzeko.\nOkela Sormen Lantegiko sortzailea ere bazara. Komisario lanak egiten dituzu bertan\nPrograma itxia dugu eta saiatzen gara artisten elkargune modukoa sortzen. Euskal Herrian lanean diharduten artistekin lan egitea interesatzen zitzaigun, espazio euskaldun bat izatea. Belaunaldi artekotasuna eta artisten arteko transmisioa sortzea eta hiru hilabetean behin erakusketak eta berbaldiak antolatzen ditugu, artistekin etxe giroan beraien lanez, planteamenduez solasteko tartea hartuz. Nire lan pertsonalerako iturririk onena da, esperien-tzia horiek guztiak elkarbanatzea.\nBaduzu proiekturik esku artean?\nOrain proiektu berri batekin nabil, komisariala dena, estudioko kideekin batera nabilena sortzen Artiatx eraikinean. Uztailean izan genuen espazioaren irekiera eta azaroan izango dugu gure hurrengo erakusketa, Abel Paul dator. Artistaren denborak errespetatuz, lan prozesua izaten da proiektua gidatzen duena€ Instituzioek izaten dituzten denbora eta programazio estrukturetatik kanpo mugitzen den espazio berri bat da.\nBilboko bonbardaketak (1936-1937): Hildakoak, lekua eskatzen.\nBaloreak berreskuratzeko gau beldurgarria.


Poli Díaz - Wikipedia, entziklopedia askea.\n(«Policarpo Díaz» orritik birbideratua)\nMadril, 1967ko azaroaren  21a (51 urte)\nboxeolaria eta aktore pornoa\nPolicarpo "Poli" Díaz Arévalo, ezizenez El Potro de Vallecas, (1967ko azaroaren 21a, Vallecas, Madril) espainiar boxeolari profesional ohi bat da.\nVallecas auzoan jaio eta haurra zela bi urtez Euskal Herrian ere bizitu zen, Galdakaon hain zuzen ere. Zazpi urte zituela gurasoekin batera Madrilera itzuli zen.\n1986ko uztailaren 5ean debutatu eta bost urtez borrokarik galdu gabe egon zen, horrek eta bere karisma eta borroka egiteko modu kementsua nahiz izaera eta bere bizitzaren inguruko gorabeheren albisteen ondorioz Espainiako boxeolari ospetsuenetakoa eta ziur aski mediatikoena bilakatu zuten.\nZazpi aldiz Espainiako pisu arineko txapelduna, eta zortzi aldiz Europakoa. 1990eko hamarkadaren hasiera bere ibilbidearen gailurrera iritsi zen. 1991ko uztailaren 27an, Pernell Whitaker estatubatuar boxeolari ospetsuaren aurka Munduko Pisu Arineko Txapelketarengatik borrokatu zen, baina estatubatuarrak irabazi zion, hura Poliren ibilbide profesionaleko lehenbiziko porrota izan zen.\n1992an Mickey Rourke aktore eta boxeolariarekin borrokatzera ere iritsi zen.\nHortik aurrera, Poliren ibilbidea gainbeheran joan zen, maiz boxeotik kanpoko albisteen ondorioz albistegietan agertuz, bai drogen kontsumoa nahiz bizitzan izandako gorabehera ezberdinengatik.\nTorrente, el brazo tonto de la ley (1998) filmean agerpen umoretsu labur bat burutu zuen.\nEspainiako aktore pornografikoak\nOrriaren azken aldaketa: 18 martxoa 2019, 15:11.


Pazkoak, akordatzerako, oso aurrera egin digu. Gaur dugu azken igandea, Pazkoa burutzen duten bi festaburu handiak alde batera uzten baditugu, Igokundea eta Mendekoste. Eta Pazkoak aurrera egin ahala, giro berezi bat nabari zaio liturgiari. Lehenengo igandeetako poz nabarmen hark, beste giro apalago eta bareago bati egin dio leku. Ez poza galdu dugulako, horixe behar genuke! Baizik, Jesusen Aitarengana joateak giro berezi hori dakarrelako berekin.\nEta giro hori zehazteko, hauxe ikusten dut lehenengo: Jesus badihoa eta ikasleek triste bezala sentitzen dute beren burua. Orain artean beren maisuarekin ongi ibili dira. Orain, Maisua badihoakie, eta zer egin dezakete, pentsatzen jarrita? Jesusek, giro honetan, Espiritu Santuaren promesa bikaina egiten die. Fededunak ez dira munduan bakarrik geratzen. Fededunak ez dira umezurtz eta irtenbiderik gabe gelditzen. Jesus beraiekin geldituko da, Espiritu Santuaren bidez. "Egiaren Espirituak" argituko ditu Berri Onaren ezaupide betean eta munduan bete behar duten egitekoan. Pazkoak ez die Jesus galarazi ikasleei. Baina bai beste era batera tartean jarri.\nEspiritu horrek Jesusen eta Jainkoaren presentzia gorpuztuko du fededunen artean. Espirituarengan Jesus ikusten du fededunak. «Ikusiko nauzue eta biziko zerate, Ni bizi bainaiz». Munduak antzematen ez badio ere, fededunak badu entzumen berezia, Espirituaren presentzia gozo horri arrastoa hartzeko.\nBi zeratan antzematen zaio Espirituaren eraginari:\n- Lehenengo, maitasunean. «Ni maite nauena, maiteko du nire Aitak eta Nik ere maiteko dut eta agertuko natzaio». Eta, gainera, maitasun honek gure arteko maitasun izatera iritsi behar du: «Maite banauzue, beteko dituzue nire aginduak». Eta, dudarik gabe, bete behar dugun agindua, maitasunaren agindua da. Pazkoko Espirituak sortzen digun maitasuna.\n- Bigarrenik, Espirituari bere egintzetan antzematen zaio. Lehenengo irakurgaian ikusi dugu: Espirituak sendotzen du, ikasleen bidez finkatu zen bizi eta bide berria. Espirituaren egitez Berpiztuak osasuna eta salbabidea sortzen zuen. Espiritua egiaz presente dago Elizaren bizibidean.\nPazko esaten dugu. Eta egia da, Pazkoak poza du bere ondoriorik nabarmenena eta argiena. Poza. Gaur Liturgiari baimena eskatuta, poz honi buruz hitz egin nahi dizuet zuei, gaixo eta oinazetan aurkitzen zaretenoi. Izan ere gaur gaixoen eguna dugu. Eta nik galdetzen dut: zuentzat ere Pazkoa poza ote? Gaixoentzat ere Pazko? Hala ote?\nZuentzat ere poza. Eta zuentzat, batez ere, poza. Eta hori esanez, ez nuke inoren mina edo negarra atximurkatu nahi, min hori areagotzeko. Ez horixe! Baina, aizu, adiskide jator, zuretzat da poz Pazkoa. Ez poz, gaixo zaudelako, gaixo egotea inork ez baitugu nahi. Baina poz, gaixo egonda ere. Jesus berpiztuari, gaitzari baino askoz ere indar eta ahalmen gehiago aitortzen baitiogu. Eta horregatik diot nik, Pazkoa denontzat dela poz. Eta guk, egia esateko, inori pozik opa badiogu, zuei, gaixo zaudetenoi, opa dizuegu. Hain zarete gureak, eta hain zarete Pazkokoak.\nSan Pedrok ederki asko esan digu: «Gora ezazue Jauna, Kristo, zuen bihotzetan». Beti ere horixe dugu gure eginkizun nagusi: Jesu Kristo goratu gure bizitza osoan, gure zailtasunetan, gure gaixoaldian, gure ezinean, gure suerte txarrean, gure eguneroko une guztietan. Eta Jesu Kristo goratu, batik-bat, pozaren testigantzaz. Begira: pozik bizi denak beti sortzen du inguruan galdera hau: Zergatik bizi da hori pozik? Eta poz hori gaixo dagoenen batengan ikusten denean galdera hau sortzen da: zergatik dago hori pozik, gaixo egonda ere? Eta orduan, Pedrok esan diguna: «Prest egon beti zuen itxaropenaren arrazoibidea emateko, eskatzen dizueten guztiei». Eta orduan gure poza, aukera paregabe bihurtzen da Jesu Kristoren Pazkoko argiaz eta salbazioaz hitz egiteko.\nEntzule fededun, gaixo maite, benetan esango dizut: zu, zeure sufrimenduz, zeu zara Piztueraren aitorlerik onena. Zuk baitaukazu, pozik bizi bazara, Piztueraren argumenturik eta arrazoirik ukaezinena. Pozik eramaten den sufrimenduak kezka edo galdera handia sortzen du bere inguruan.\nPazkoa eta poza. Pazkoa eta Espiritua. Espiritua eta poza. Jainkoaren argitan bizitzetik datorkigun bizimaila berri eta ordainduezina. Jainkoak maite gaitu. Jesusek maite gaitu. Guk elkar maite dugu. Eta maitasun horrek elkarrekin pozik bizitzera garamatza. Jesus Berpiztua gurekin baitago Espirituaren eraginean. Eta Jesus presente dugularik ez diogu ezeri eta inori beldurrik. Presentzia horren poza ez digu ezerk kenduko bihotzetik.\nGoazen Eukaristiara. Pazkoko dohaina hartu behar dugu hortxe. Jesus gurekin dago Espiritu-emale. Espiritu horren eraginez aitor dezagun gure kristau fedea.\nElizarengan sinesten dugula kanta dezagun pozik!


Ekitaldiz betetako Haurren Eguna | El Diario Vasco\nOiartzunEkitaldiz betetako Haurren Eguna\nEkitaldiz betetako Haurren Eguna\nBabesean jarri zituzten atzokoan erraldoiak goiz goizetik euria izan baitzen baina azkenean atera eta kalejiran ibili ziren. / ARGAZKIAK ARIZMENDI\nArkume jatea izango da Doneztebe plazan eta antolatzaileek 650 lagun gutxienez elkartuko direla aditzera eman dute. Gaueko zezensuzkoarekin amaituko dira aurtengo xanistebanak\nGOIZARINOIARTZUN. Domingo, 6 agosto 2017, 10:36\nAurtengo xanistebanetan oiartzuarrak ederki gozatzen ari dira. Egunez nahiz gauez primerako giroa zabaltzen da Doneztebe edota Landetxe plazetan eta gustuko ekitaldia erraz topatzen da.\nOstiral gauean, helduen danbor hotsak zabaldu ziren Elizaldeko kaleetatik barrena. Aurten 146 lagun pasatxo elkartu ziren Labandibar, Maritxalar eta Iparragirreren esanetara, ahal bezain ongi jotzeko asmoz. Gero eta kide gehiago anima-tzen da danborradan parte hartzera. «Aurten 25. edizioa bete dugu eta hain danborrada jendetsua ikusteak poza ematen du», adierazi zuen amaieran Arritxu Maritxalarrek, helduen danborradako arduradunak. «Gazteek batez ere oso ongi eran-tzun dute, gustura aritzen dira danborradan eta gu ere oso pozik gaude hainbeste lagunek parte hartzen dutela ikusirik», gaineratu zuen.\nEra berean, oiartzuarrek Elorsoroko harmailak bete zituzten Aukeran dantza konpainiaren ikuskizunaz gozatzeko, urteroko moduan. Bikaina, benetan, Donostiako taldeak (tartean Ekain Kazabon dan-tzari oiartzuarra) eskainitako emanaldia, 'Maurizia'.\nAtzokoan, berriz, sirimiriak ez zuen zapuztu herriko Gazteen Eguna eta ederki alaitu zuten plaza inguruko giroa. Hala, morez jantzi zuten Doneztebe plaza, haien eguna baitzen. 514 lagun elkartu ziren bazkaltzera giro ederrean, umore onez. Koadrilen arteko jokoak ikusteko parada eskaini zuten, gero. Ederki lehiatu ziren, alajaina! Hori umorea. Goizeko partean, nolanahi ere, kantu kantari ibili ziren oiar-tzuarrak, Maddalen Dorronsororen gidaritzapean. Lartaun Abesbatzako kide ugari hainbat herritarrekin nahastuta herri-kantuen sorta ederra abesteko aukera izan zuten herriko kaleetan barrena.\nHaurren Egunarekin agur\nAurtengo xanistebanak amaitzera doaz eta gaurko Haurren Eguna topera bizitu nahiko dute oiartzuarrek. Hala, goizeko 10:30ean Haurren Esku Pilota Txapelketaren finalak, binaka, jokatuko dira Kon-tzejupean. Gero, Gaztetxoen danborradaren txanda izango da, baita Herri Musika Eskolako taldearen kale-buelta ere.\nJarraian, 14:30ean, Arkume jatea izango da Doneztebe plazan. Antolatzaileek adierazi digute 650 lagun gutxienez elkartuko direla aurten. Eta bazkalondoa txaranga batek alaituko du plaza inguruko giroa.\nGero, arratsaldean haur eta gazteentzat parkea zabalduko da Ikastolako jolastokian. Quad pista, super jumping, ludoteka, dantza-plaza ez dira faltako haientzat. «Den-dena doan izango da herriko haurrentzat, lau orduz», adierazi dute antolatzaileek. «Txokolate jatea ere izango dute, indarberritzeko», gaineratu dute.\nHelduentzat, berriz, XXII. Truk Txapelketa jokatuko da Madalensoro pilotalekuan, 16:30ean hasita. Oiartzungo Hiru Bi Band taldeak ere musika jaialdia eskainiko du 19:00etatik aurrera Doneztebe plazan. Beranduago, Aitor Txiki X. Areto Futboleko txapelketaren finalak jokatuko dira Elorsoro kiroldegian.\nGaueko 22:30ean, berriz, Maider Zabalegi Oiartzungo konposatzaile-kantariak kontzertua eskainiko du Doneztebe plazan. Martxoaren 18an debutatu zuen Oiartzunen bertan 'Zuei' izeneko bere lehen diskoarekin eta berriro ere euren herritarren aurrean agertuko da.\nAzkenik, gaueko 00:00etan, Elizaldeko kaleetan zehar, zezensuzkoa ibiliko da, Lartaun Txistulari Taldeak 'Idiarena' doinuz lagundurik. Eta aurtengo xanistebanak buka-tzeko, dantzaldia Modesto-rekin aspertu arte, Doneztebe plazan.\nXanisteban txirrindulari saria\nGaur goizeko 10:00etan hasita, Xanisteban Txirrindulari Sariaren 70. edizioa jokatuko da, Lartaun Zikloturistak elkartearen eskutik. Euskal federazioak 23 urtez azpiko eta elite mailako txirrindularientzat antolatzen duen Euskaldun Trofeoa izango da.\nProbaren amaieran, sari banaketan Txomin Perurena Oiartzungo txirrindulari handiak parte hartuko du.\nGaurko karreran oiartzuar bat ikusiko dugu jokoan: Eneko Iparragirre Lekuona, hain zuzen. 1996an jaioa, Etxe-txikiko Martin Lekuonaren iloba da.\nLartaun Zikloturista Elkarteak dei berezia egin die bazkideei laguntzera joateko gaur, lasterketa normaltasunez egin ahal izateko. Goizeko 08:30ean elkartuko dira Doneztebe plazan, hainbat lan bideratzeko: bidegurutzeak zaindu, helmugaren eremuan hesiak jarri, lasterketan epaileei lagundu eta abar...\nAurtengo xanistebanetako erakusketa Txomin Perurena izandakoaren kirol bizitzari eskaini zaio. Abuztuaren 1ean zabaldu zen eta gaur arte izango da ikusgai udal areto nagusian. Hauxe da bisitatzeko ordutegia: goizez, 11:00etatik 14:00etara eta arratsaldez, 17:00etatik 21:00etara. Txomin Perurenak txirrindulari oiartzuarrak 158 garaipen lortu zituen. Itzuli handi guztietan etapak irabazitakoa, 1974. urtean Tourreko mendiko sailkapena irabazi zuen. Espainiako itzulian 12 garaipen lortu zituen, Giroan 2 garaipen eta Euskal Herriko itzulian 8 garaipen. Zuzendari bezala Orbea eta Teka taldearekin, Espainiako i-tzulia irabazitakoa da. Bere trofeo guztiak Oiartzungo Udalari eman zizkion Altzibarren jaiotako txirrindulari handiak.\nBaserri giroa zabaldu zen atzo herrian Marea arroxak agurtu ditu xanistebanak


"Errauskailuak eta minbizia: demagogia" - - Goiena.eus\n"Errauskailuak eta minbizia: demagogia"\nAintzane Oiarbide 2013-02-05 01:00\nCarlos III.a Osasun Institutuko ikerlarien "lan batek" errauskailuek minbizia...\n... eragiten dutela omen dio. Hau da ezker abertzalea erabiltzen ari den azken leloa.\nLan hori, bere jatorrizko hizkuntzan, ingelesez, irakurtzen badugu ez du inolako ikerketa epidemiologikorik aipatzen, hipotesiez hitz egiten du. 2002. eta 1993. urteak baino lehenagoko errauskailu eta industria mota desberdinez ari da, gaurko egoerarekin zerikusirik ez duten eraikuntzez. Minbizia bezalako gaixotasuna inolako arrazoirik gabe beldurra sartzeko erabiltzeak ez du izenik. Osasunerako Mundu Erakundeak ez du inolaz ere hipotesi hau babesten. Paris, Londres, Kopenhage, Viena edo Stockholmen hirigunean bertan eraikitzen dituzte errauskailuak. Itxuraz, Europako herrialde aurreratuenetako biztanleak desiratzen daude minbizia pairatzeko! Ezin da gezurrak bota, jendea beldurtu eta Europako errealitate honi bizkarra emanez, arrazoi absolutua izango balute bezala horrelako kanpainarik egin.\nOso argigarri izan daiteke Manuel Toharia fisikari eta ikerlariak idatzitako artikulua. http://www.amiclor.org/index.php?option=com_content&view=article&id=129&Itemid=168. Tohariaren hitzetan, ez dago inolako frogarik teoria hori babesteko. Minbiziarekiko erlazioari buruz dio errealitate zientifiko setatiak ez diela jaramonik egiten katastrofista hauei. Legedia oso zorrotza da errauskailuen kontrolei buruz. Ez dago horrelako kontrol zorrotzik etxeetako tximiniei, autoen ihes-hodiei edo tabakoari dagokienez.\nErrauskailuen aurka dabiltzan bitartean, erretzaileak zigarroa lasai asko erretzen ari dira dioxina kantitate milaka aldiz handiagoa barneratuz. Errauskailuek erreketa ondo egiten badute, hau da, tenperatura altuaz, kontrolak eginez eta legedia betez, ez dute arazorik sortzen. Aldiz, zabortegietan (atez ateko sistemaren defendatzaileen eredua) zaborra erre egiten da, bere gisa, fermentazioaren ondorioz edo zaborra gutxitzeko erretzen dutelako. Erretze hau bai dela kaltegarriena. Hemendik sortzen diren substantziak oso arriskutsuak dira eta errauskailu baten tximiniak baino milioika aldiz gehiago direla dio Toharia zientzialariak.